Daniele 11: ''Mwami wa Kumusanza'' ncisi ca Ijipita! Print\nDaniele 11: ''Mwami wa Kumusanza'' ncisi ca Ijipita!\nKubala kabotu kabotu caandaano ca Daniele 11 cituyubunwida 100% kuti\n"Mwami wa Kumusanza", lyoonse wakali cisi ca Ijipita!\nMalembe aali mubbuku lya Voynich, kakwiina kudonaika, ndibbuku limwi lyaandeene akataa amwi. Ndibbuku lizwide buyo zifwanikiso. Kuli zifwanikiso oomo zyamusyobo wanyanzabili, mungunga waji, musyobo wacijulujulu, awusubila, kazyeebeka kabotu akubotelezya kufumbwa mpovwununa aali woonse. Eezi zifwanikiso zyazisyu mani amalubaluba, zyakeengwa cabunkutwe munzila yeebeka ncobeni; zileengedwe ajanza, alimwi nzifwanikiso zyazilengwa leza mubweebesi bwazyo. Eeli bbuku, lizyibidwe kuti lyakazyila ku Muleli wa Loma, Rudolph II waku Germany (1576-1612), pele kuti eezyo zilembwedwe mubbuki eeli zyalangwa akupimwa amincini iipima myaka, zyilibonya kuti zyakazyila kumisela yakuma 1400s.\nBbuku lya Voynich acifwanikiso comwe akataa zinji zyamaluba aatazyibidwe.\nPele nkaambo nyika njotukkala cino ciindi tiijisi bwiinguzi bunjaanji oobo bunga bwasandulula maseseke aansiku, aboobo malembe ookwa Voynich aaya, taaninga zyibwa kabotu nkwaakazyila kwini. Kunyina muntu uumuzyi ooyo wakaalemba nokuba nkwaakazyila muntu ooyo. Izifwanikiso zyeengedwe mubbuku eelyo zyili mwaanda, kkumi azyotatwe; nzifwanikiso zyamaluba aatazyibidwe alimwi aatanabwenwe atalaa nyika yoonse. Cimwi cibeela cilaa makani aazilengwa leza, cilaa nzila zyalusumpuko zyitazyibidwe anyika mbuli mbocitondezya mibili yabantu kiinyikidwe mumusinza wamusyobo umwi, kiidyungidwe atupaipi tunjaanji tuswaangene.\nAmbweni cintu ciinda kubaanga ncintu camaseseke ncakuti, kunyina muntu uuzyi bwini eeli bbuku ncolyaamba pe! Lilembedwe mumulaka uutazyibidwe ansi aano. Kunyina mweelwe wakukakatila, nokuba muntu uunga watola mawoola manjaanji kasoleka kusandulula, nokuba kkompyuta iikonzya kupampanuna akutuzyibya mulaka wazintu zilembedwe mukati oomo; eeci ncecintu ciletela mubuzyo wakuti hena inga eezyo zilembedwe kacili cintu cakukongezya bantu eeco cakalembwa mubunkutwe. Kunyina pe bbwe lya Rosetta lyakavwukkulwa eelyo likonzya kubelesyegwa kupampanuna maseseke aalembedwe mubbuku lya Voynich.\nMangwalo aalo, alaa zibeela zitasanduludwe. Akataa zishinshimi zinjaanji zyakalembelwa musela wamamanino, caandaano cokwa Daniele 11, tiicakateelelwa kabotu. Kunyina cintu ceelede kudonaikwa ncocaamba cishinshimi eeco, nokuba ciindi nocitola busena nkaambo aayo ngamamanino eeni aancito—aatondezya ncobeni kujalwa kwaŋanda yakazekelo—mamanino aaciindi alaa makani malemu kapati. Kasiide ambali zitondezyo zyacishinshimi zyoonse, mungele ugeme buyo kulandabika makani aamisela iili zyuulu zyobile.\nBasicikolo ba Bbaibbele bakazingwa akubbaatikilwa kapati kwaciindi cilamfu, kabayandisya kuzyiba caambwa mucibalo eeci, nokuba kuti kunyina mikonzyanyo iipedwe oomo. Kwaambilizya “Mwamwi wa Kunyika”, ncintu cikopa mizeezo mbweenya buyo a “Mwami wa Kumusanza”; eeco ncintu cakaletelezya busanduluzi bunjaanji busoleka kupandulula kuti inga kabanooli bani aabo. Kuzyiba bami aaba, ncecijuzyo cakukopolozya makani aambwa mucibalo eeci.\nKuleka mbuli malembe aabbuku lya Voynich mbwaalembedwe, cibalo ca Daniele 11 nokuba boobo cilaa cijuzyo, alimwi cijuzyo eeco, ncooko canyika.\nCooko canyika nce Cijuzyo\nDaniele lyoonse, mumoyo wakwe akataa myoyo yabantu boonse, wakacili muntu muna Isilayeli. Mangwalo ayubununa kuti walo wakali kujalula mpulungwido yakuzyuli kwakwe akupaila katozyede ku Jelusalema ziindi zyotatwe abuzuba. Eelyo naakali mudaala uucembeede kapati, myaka minjaanji kuzwa ciindi naakatolwa buzike kuzwa kunyika yokwabo nkwaakazyalilwa, walo wakacili kwaamba nyika yokwabo kuti “ninyika yabulemu.”\n“Mwami wa Kunyika” a “Mwami wa Kumusanza” balainduluka kwaambilizyigwa mucibalo ca Daniele 11, alimwi tweelede kubateelela kuti bajatikizya nyika ya Isilayeli.\nNguni naa ninzi eeco cakali kumusanza lya cisi ca Isilayeli? Bwiinguzi mbuubauba kapati alimwi kunyina nobunga bwacinca pe. Cisi ca Ijipita ncecakali kumusanza kwa cisi ca Isilayeli.\nNinzi naa nguni wakali kunyika lya cisi ca Isilayeli? Nyika yakali kujanwa kunyika lya cisi ca Isilayeli, yakali cisi ca Syria. Nokuba boobo, cintu ciletela kuzingwa mizeezo akataa bantu banji ncakuti, mfulumende eeyo yakali kulela cooko canyika eeco, mukuya kwaciindi yakacinca. Aboobo, Mwami wa Kunyika nimfulumende yakali kulela cisi ca Syria kufumbwa aciindi cipedwe. Kufumbwa buyo kuti twaciteelela eeco, acalo cibalo ca Daniele 11 inga ceelela kunjizyigwa mumisela yakainda alimwi eeco cishinshimi inga casalazyigwa akuteelelwa kabotu.\nAlexander Nkalakata ya Mulombwana\nCishinshimi, makani aamisela aakalembwa mumabbuku musyule lyaciindi. Mucishinshimi ca Daniele 11, mungele ulasika kalaa mulumbe wakuti: “Alimwi lino Ime ndakutondezya kasimpe. Kolanga, kuyooba bami botatwe mucisi ca Pesiya; alimwi umwi wane uyooinda kuvwuba kwiinda boonse: alimwi kwiinda munguzu zyakwe zyabuvwubi bwakwe, uyoosungilizya boonse bali mumbali lyakwe kulwana bulelo bwa Grecia. Nkabela kuyooba mwami singuzu aciindi eeco, ooyo uuyoolela bulelo bupati, alimwi uyoocita zyoonse mbuli mbwaliyandila.” (Daniele 11:2-3, KJV)\nKuzwa kuciindi ca Daniele, kwakacili kuyooba bami bone balela bulelo bwa Pesiya, kumwi ooyo uucaalizya ali bone aabo kavwubide kapati kwiinda boonse. Walo unoozyibidwe akubaa mpuwo nkaambo kakusungilizya kulwana nkondo bulelo bwa Greece. Bumboni bwamisela bulazumina kuti kwakali mwami wane waku Persiya kuzwa ciindi eelyo cishinshimi eeco nicaapegwa mubulelo bwa Xerxes I, mwana musankwa ookwa Darius Hystaspes.Walo wakalaa buvwubi butaambiki alimwi wakabelesya buvwubi bwakwe kulwana bulelo bwaba Greece. Nokuba kuti walo wakazunda mu Nkondo yaku Thermopylæ, pele wakazundwa mu Nkondo yaku Salamis. Kumamanino, zyoonse Xerxes I nzyaakakonzya kucita, wakazwidilila buyo “kuvwundusya nkondo mumunzi wa Grecia” kweendelanya mbuli bulembedwe jwi lyakasimpe lya cishinshimi.\nMukampango katobela waawo, nkalakata yamulombwana wiitwa kuti Alexander, wakayaka musemo wamakani aayo aayubununa kuti nguni Mwami wa Kunyika a Mwami wa Kumusanza: “Alimwi walo uyooimikila, bulelo bwakwe buyoodilimunwa, alimwi buyo kwaandaulwa muzyooko zyamyuwo yakujulu zyone; kuleka kwaabanya nyika ku lunyungu lwakwe, nokuba kweendelanya bulelo bwakwe mbwaakali kulela: nkaambo bulelo bwakwe buyoozyulwa, kujatikizya antoomwe aabo bali munsi lyakwe.” (Daniele 11:4, KJV)\nOoyo Alexander nkalakata yamulombwana, wakalaa myaka iili buyo 32 eelyo naakafwa. Nokuba kuti mukaintu wakwe wakali mitide aciindi eeco, taakajisi bamukwasyi wakwe bamwi pe bakali kunga bamunjilila akukkala acuuno canguzu kuti balele cisi. Walo wakalaa bulelo bupati, oobo bwakaabanyigwa akataa basilutwe balumamba lwakwe bone. Aaba basilutwe, bakatalika kulwana muli cabo kabataminina kuti babaa cibeela cipati cabulelo akubaa nguzu kwiinda nzyobaajisi kale.\nKujatikizya zintu zinjaanji, bulelo bwakwe bwakaabanyigwa akataa basilutwe balumamba muntaamu zitobela ansi aawa:\nLysimachus wakapegwa cooko ca Thrace kuti alele. Walo wakayungizya ali ceeco “cisela cipati canyika ya Asia kubulelo bwakwe munyika ya Bukuwa.”1\nCassanderwakanyangilila cooko ca Macedonia aca Gilisi.\nSeleucuswakataangunide kupegwa cooko ca Bbabbuloni.\nPtolemy wakatambula cooko ca Ijipita, Libya a Arabiya.\nBulelo bupati bwa Alexander, bwakaabanyigwa akataa basilutwe balumamba lwakwe eelyo naakafwa.\nNokwakainda myaka yaciindi iikubwene, cimwi cibeela cabulelo bwa Alexander cakali kweendelezyegwa aba Antigonesi, aabo bakali kusoleka kuswaanganya bulelo kuti bujokele kuba bomwe mbuli mbobwaabede muciindi ca Alexander. Eeco cibeela cabulelo, cakasweeka mukuya kwaciindi akwaabanyigwa akataa basilutwe balumamba bone. Zibeela zyone zyabulelo eezyo zyakatobelwa ankondo zinjaanji zisikila myaka iili makumi obile. Kwakali kuzwangana kapati akataa basilutwe balumamba bone aabo bakali kunyika, kujwe, akumbo lya cisi ca Isilayeli: Lysimachus, Cassander, a Seleucus. Lysimachus wakazunda cooko ca Cassander, pele Seleucus wakamunyanga zyooko zyakwe zyoonse Lysimachus. Kumamanino, alikke Seleucus ooyo wakali kunyika, a Ptolemy kumusanza, mbibaacaala akataa zyooko zyone zyabulelo butaanzi.\nPtolemy I Sotor\nPtolemy wakalitondezya kuba wiinda bunkutwe akataa basilutwe balumamba bokwa Alexander. “Ptolemy, wakalaa busongo akusyomeka mubweendelezi bwa Alexander, alimwi wakalitondezya akuba muntu uutazungaani, muntu uululeme kugaminina cintu comwe munkondo zinjaanji eezyo nzibakali kulwanina kuvwuna cuuno eelyo nikwaatalika nkondo kuzwa ciindi naakafwa Alexander mu 323.”2 Ncobeni, Ptolemy nguwaabona ncikwaali kuyandikila kuswaanganya bulelo bwa Alexander. Kwiinda mukukombelela kwakwe, bulelo bwakaabanyigwa akataa basilutwe balumamba bone aabo.\nPtolemy wakali kukonzya kubona bweende bwazintu akataa zisi nkaambo kakuswaanganya bulelo bwakatobela Alexander, eeci cakalibonya kwiinda mukuzumanana kulwana nkondo akucinculula lumvwano, azizuminano zyama politikisi. Kayaamide kumulazyo wakukwabilila bulelo, walo wakamvwana a cisi ca Ijipita kuti balwanine antoomwe basinkondonyina akukomezya lukwakwa lwacisi eeco kwiinda mukweendelezya makwebo azisi zimwi. Walo, nokuba boobo, taakabikkila maanu kukweendelezya cisi nokuba kubikka uutobela nguwe pe.3\nNokuba kuti masimpe kuti Ptolemy wakali umwi wabasilutwe ba Alexander ooyo wakakoma cisi ca Ijipita, walo buleli bwakwe bwabusongo bwakamupa kuti atambulwe abantu baku Ijipita aabo bakamubikka muciimo cabuleza eelyo naakafwide. Aboobo cisi ca Ijipita cakaba Mwami wanguzu wa Kumusanza mubulelo bwa silutwe ooyu.\nBulelo bwanguzu bwa Ptolemy oobo mbwakaanza, “bwakalela kwiinda bulelo buli boonse bwakali mucisi ca Alexandria alimwi bwakawida buyo mumaanza aa baLoma mu 30 BC.”4 Nokuba lyeelo cisi ca Ijipita nicaatalika kweendelezya cisi ca Loma, eeco cooko cabulelo ncaakabamba Ptolemy, cakacaala kacicili mumaanza aa Mwami wa Kumusanza nkaambo cakali kumusanza lya nyika ya Palesitaini.\nKutonkaika Mwami Wancinko Uuyandisya Zyakwe\nKunyina kudonaika nokuba asyoonto kuti cisi ca Ijipita ngo Mwami wa Kumusanza. Cibeela citaanzi ca Daniele 11 ncuubauba kuteelela, cililondokede mukulungulula makani aabweende bwamusela mbuli mbuwakaambilizyidwe kazitaninga citika zintu. Eeci cibalo cilungulula micito yoonse ya Mwami wa Kumusanza, Ijipita, kuya mumisela iitobela kumbele kuzwa waawo. Kampango komwe komwe kacibalo eeco, kajanwa kuti muzintu zilembedwe zyamusela kuti kaazuzikwa ncobeni. Coonse cishinshimi eeci cigamide kutondeka ŋanda yakazekelo mbwiilaafwaafwi kujalwa. Atumwi tupango tuswaangene atooto, tupa kuti sicikolo wa Bbaibbele wamazubaano akonzye kulizyibila masimpe kuti Mwami wa Kumusanza ncisi ca Ijipita mbuli mbucaacitika kale mumisela yakainda.\nMicito mipati ya Mwami wa Kumusanza, icitikila munsaa kumamanino kwa cibalo ca Daniele 11 alimwi eeco, mubwini, nceciindi camamanino eelyo Mwami wa Kumusanza naambilizyigwa: “Alimwi muciindi cakumamanino mwami wa kumusanza uyoomutonkaika walo.” (Daniele 11:40, KJV)\nKakwiindide misela minjaanji, baleli banjaanji aabo bakazyila anze lya bulelo bwa Alexander, bakakoma cisi ca Ijipita. Bulelo bwaba Mamluku, bwakalela kuzwa mu 1250. BaMamluku bakali basilumamba bazike aabo bakabaa nguzu kapati mu Misela Yaakatikati. Bakatanda bamakuwa kuzwa mucooko Akataa Kujwe akubinga ba Mongoli kuzwa mucisi ca Syria aca Palesitaini. Eeci cakabapa kuyandwa akataa ba Mozilemu aabo bakabona aanga, ba Mamluku mbafutuli babupaizi aziyanza zyabo.\nKutegwa balomye kubamba ciimo cabo akataa zisi zyaba Mozilemu, ba Mamluku bakatalisya cuuno cabuleli caba kaliphate, eeco ba Mongoli ncibaamwaide mu 1258, akubikka muleli ngubakali kunyonauna kakkede akulela mumunzi wa Cairo. Bweendelezi bwabo atalaa baleli baminzi ya Arabia, Mecca a Medina, bwakoonda mulimo ngweenya ooyo. Bakazwidilila munkondo akumvwana antoomwe abantu bakali mumbali lyabo, eeco cakacitwa aba Mamluku, akugwasyilizya kutonkela makwebo kumbele alusumpuko akuyakulula munzi wa Ijipita kuti ube munzi wamakwebo anzila yaakati kati amasi aaKujwe alwizi lwa Mediterraneani.5\nBulelo bwa Ottomani bwakatalika kulela cisi ca Ijipita kumatalikilo aamyaka ya 1500. Nokuba boobo, Kusikila muma 1790, ba Mamluku bakabaa nguzu alimwi, nokuba kuti cisi ca Ijipita cakacili cibeela cabulelo bwa Ottomani. Nokuba kuti ba Mamluku mbibaatalisya kubamba nzila yamakwebo akataa Kujwe aBukuwa, mumyaka iicalizya yaba Mamluku, bulelo bwa Ottomani bwakazulila kulwana akunyonganya nzila yamakwebo eeyo.\n“ Myaka icaalizya yabulelo bwaba Mamluku yakali myaka iinyonyoona cisi ca Ijipita. Kulwana muli cabo, antoomwe amitelo iidulisya, yakanyonganya makwebo mucisi ca Ijipita. Cimwi cakaletelezya kulwanwa aba Fulenchi cakali cintu cakusinkila akulesya makwebo akata cisi ca Ijipita aca France kusikila muma 1790.”6\nMbuli bwaacitika mumasi amwi, cisi ca France cakali “mwami wancinko uucita nzyaliyandila” ooyo uupandululwa muli Daniele 11:36-40. Ooko kunyonganya makwebo akataa cisi ca Ijipita aca France, nkokutonkaika kwa Mwami wa Kumusanza (Ijipita) ooko nkwaakacita “mukutonkaika” Mwami uucita nzyaliyandila (France). Eeyo yakali nkondo yaantangalala. Kwakali kugaminina kutundulula cisi ca France.\nMu 1798, cisi ca France cakalwana nkondo acisi ca Ijipita—mumwaka wini eelyo “mamanino aaciindi” naakatalika kweendelanya abulembedwe cishinshimi cokwa Daniele!\nMakanze mataanzi aacisi ca France, akali aakutola buzike cisi ca Ijipita. Ba Fulenchi bakali kulangila bantu banji baku Ijipita, aabo bakali kupenga mubulelo bwaba Mamluku, kuti batambule ba Fulenchi kuti mbabakaangulula cisi cabo, kakuli ba Ottomani bakalanganya ba Fulenchi kuti ncecisubulo cakutandizya baabo bakali kubalela. Cisi ca Ijipita cakasumpuka kwiinda munkondo eeyo, mfulumende yaco yakasumpuka, alimwi kwakayakwa mayake mapya aayo aakaatula mayake aakaindi mbuli bwaacitika mucisi ca France amwalo.\nMulimo waba Ottomani wakali mulimo wabucenjezu. Cisi ca France cakalimvwene abulelo bwaba Ottomani, alimwi kwakaindi kasyoonto kwakanyina cintu cakali kunyonganya cilongwe eeco. Makanze aaba Fulenchi akali aakuti ba Ottomani bataimini kulubazu noluba lumwi, alimwi kabalangila bulwani kuzwa kuli ba Mamluku (mbukwaatondezyedwe mu 1786) akukalala kapati nkaambo ka kulwanwa aba Fulenchi kulwanina cooko cakali caba Ottomani.7\nAayo makanze akalubila ncobeni akwaalilwa kuzwidilila.\nAlimwi kuciindi camamanino aaciindi, mwami wakumusanza uyoomutonkaika: alimwi mwami wakunyika uyoomufuumina mbuli kapepele, ankalaki, balombwana bantantide mabbiza, amato manji; alimwi uyoonjilauka mumasi, akudilimuna akwiinda atala. (Daniele 11:40, KJV)\nKujanika kwaba Britishi mucisi ca Ijipita eelyo nicaalwanwa acisi ca France, cakapa kubambulula lumvwano akataa zisi eezyo zyakali kumvwana a Mwami wakunyika, eeco cakaletelezya kujaigwa maumi aazyuulunzuma zyabantu.\nBa Britishi, mukukakatila kwabo kuti basinkile makanze aaba Fulenchi, bakatandila ba Frenchi kulwizi lwa Mediterraneani. Mumwezi wa Kasanga Lubwi 1, 1798, sikalumamba waba British, Horatio Nelson, wakajana mato aaba Fulenchi kaabungene kunkomwe yaku Alexandria, ku Ijipita. “Nkondo yakumulonga wa Nile yakali nkondo yakapwayawida limwi lumamba lwamumeenda lutaninga bwenwe. Kunyina mato aaba Britishi aakasweeka, pele mato obile buyo akataa mato aali kkumi awotatwe aaba Fulenchi, akanyikizyigwa mulwizi. Napoleon wakasinkilwa nzila yakujokela ku France.”8\nKufumbwa bulangizi bwakuti bulelo bwa Ottomani inga bwazumina kukomwa kwaba Frenchi, lino kwakamanina limwi eelyo Nelson naakafwanyauna mato aaba Frenchi munkondo yakumulonga wa Nile (mumwezi wa Kasangalubwi 1). Bweendelezi bwaba Britishi kumunzi wa Istanbul lino kwakali bwakutozya Bulelo kuti bulwane nkondo, aboobo mumwezi wa 9 Vwivwi 1798 bulelo bwa Ottomani bwakatalika kulwana nkondo acisi ca France (mu 1799 cisi ca Russia cakasangana aca Britain aca Turkey, akubamba Kabunga Kabili. Napoleon lino wakali muntenda yakulwanwa basinkondonyina baletezya atalaa nyika abaletezya kuzyila kulwizi. Lumamba lwabulelo bwa Ottomani bwabili lino lwakeelede kulwana nkondo eeyo. Lumamba lwaku Damascus lwakainda mucisi Syria aca Palesitaini kuyoolwana cisi ca Ijipita akulanduka lwizi lwa Sinai. Cimwi cibeela ca lumamba, cakabunganyigwa ansumbu ya Rhodes, kuti cikwabilile lumamba lwa Bwami lwamumeenda, akusika kunkomwe yamulonga Nile. BaFrenchi bakazingulukwa akufumpwa.9\nBa Ottomani bakamwaila limwi makanze aaba Frenchi woonse akulangila kukoma munkondo eeyo. Cintu cakatobela ncakuti kulwana cisi ca Ijipita nkwaakacita Mwami sincinko ooyo uucita nzyaliyandila, kwakapa kuti kubambwe cizuminano cipya akataa lumamba lwiindene. “Ba Frenchi bakatonkela [Muleli waba Ottomani ] Selim kuti apangane cilongwe aba Britain a Russia, mpoonya kwiinda mucilongwe eeco, ba Fulenchi bakatandilwa limwi.”10 Mubweende bupya bwamapolitikisi oobu, cisi ca Russia aca Persiya, zyakatalika kukungilila nyika yakali yabulelo bwa Ottomani. Eeci cakaletelezya kucimwa akataa bakubusi ba Ottomani alimwi ncicaaletelezya kujaigwa ooko nkubaacita bakubusi ba Turki, eelyo nibakajaya banakristu baku Armenia, ba Giliki, abaku Syria, mu Nkondo ya Nyika Yoonse Ntaanzi.\nKujala ŋanda yakazekelo ncecintu cilaa bulemu kapati kuzwa ciindi ca Kalivali. Muciindi eeco, boonse banoosalide, kuya kubuumi butamani, nanka kuya kubweenya alufu lutamani.\nKujala ŋanda yakazekelo ncecintu cilaa bulemu kapati kuzwa ciindi ca Kalivali. Muciindi eeco, boonse banoosalide, kuya kubuumi butamani, nanka kuya kubweenya alufu lutamani. Akataa majwi aamamanino aa Mangwalo, kulilembedwe busanduluzi bwaciindi eeco, akucenjezya kwabulemu eeco ciindi mbociswaangene a Kuboola Kwabili kwa Yahushua:\nUtajali zyaambwa mwibbuku lyacishinshimi eeli: nkaambo ciindi casika.\nOoyo uutaluleme, kacizumanana kuya kumbele kutalulama: alimwi ooyo uusofweede, kacizumanana kuya kumbele kusofwaala: alimwi ooyo uululeme, kaciya kumbele kululama: alimwi ooyo uusetekene, kacizumanana kusetekana.\nAlimwi, amulange, Ime ndaboola cakufwamba; alimwi ndijisi abulumbu, bwakupa muntu omwe omwe kutobelanya amilimo yakwe njaakacita. (Ciyubunuzyo 22:10-12, KJV)\nKunyina kulelema kweelede kucitika mukulibambila. Kujala ŋanda yakazekelo kulaafwi kucitigwa linolino, pele kuyootaanguna kujalilwa kuli baabo bakatambwide mumuni munji boonse. Kuti webo kolombozya kutola lubazu akukkomanina kutola lwiito kunyika yoonse, kolisanyangula mumoyo wako woonse. Hena webo kucili cinyonyoono ncocilamatide mumoyo wako na? Hena webo ucisulaika mumuni uuyungizya kumunikila nyika, ooyo mumuni uuli nje mvwula nkukula nsoke iicaalizya, eeyo iipedwa muluzyalo lwakubambila nduwe kuti ulibambile kukujalwa kwa ŋanda yakazekelo?\nKolibambila, kolibambila, kolibambila. Webo weelede kulibambila kapati kwiinda mbolibambide lino, nkaambo buzuba bwa Mwami bulazya, bunooli bukali, bulaa kukalala kuyoosya, buyoodibaula nyika yoonse akwiisiya kakwiina cintu akunyonyoona babisyi kuzwa muli njiyo. Webo kwaaba zintu zyako zyoonse kuli Yahuwah11. Kolazyika mikuli yako yoonse acipaililo Cakwe — webo lwako, azintu zyako zyoonse, azimwi zyoonse, kuti zibe zituuzyo cizumi atalaa cipaililo. Kulayandika kwaaba zintu zyoonse kuti ukanjile mubulemu. Koyobozya zintu nzyoyandisya kujulu, ooko kunyina mubbi uunga wakunyanga nokuba nkalaya inga yazinyonyoona. Webo weelede kuba muntu uutola cibeela mukupenga kwa Yahushua aano ansi kuti koyanda kuyootola cibeela a Nguwe mubulemu Bwakwe kuzwa aciindi cino.12\nMulimo walufutuko tuuli wakusobanina pe, tuuli mulimo uunga wabelekwa akusiigwa kufumbwa mbwaliyandila muntu pe. Mulimo uuyandika kutonkomanina kucita, akuzumanana kubelekwa kusikila wamanizya kubelekwa kakwiina kutolwaala pe, ncecintu eeco cikonzya kujanya kukoma kuteeli. Nguyooyo buyo alikke uuzumanana kusikila kumamanino uyoofutulwa. Mbabaabo bakkazyikide camba akuzumanana kucita zintu zibotu ziluleme bayooba abuumi butamani bwa kupona kuteeli.13\nLino mbobuzuba bwa lufutuko. Kolisalila kutobela kasimpe kufumbwa nkokakutozya. Kolilekelela cakumaninina ku Mufutuli alimwi Walo uyookugwasya kulibambila webo.\nAzimwi zijatikizya cibalo eeci:\nNapoleon, Atatürk, a Poopo Francis baambilizya kuti Ŋanda yakazekelo ilaafwi kujalwa\n5 https://www.britannica.com/topic/Mamluk, .\n11 Mazina aasetekene alipedwe mucibalo eeci mubusena bwa mazina aamituni.\n12 E. G. White, The Faith I Live By, p. 359.\n13 E. G. White, Our Father Cares, p. 88.


Milimo 6 | Bbaibbele Lili a Intaneti | Bbaibbele lya Busanduluzi Bwanyika Mpya\n6 Lino mumazuba aayo, basikwiiya nobakali kuyaabuvwula, iba Juda baambaula Chigiliki bakatalika kutongooka ba Juda ibaambaula Chihebulayo nkaambo bamukabafwu bankobazwa tiibakali kupegwa zyakulya zyakali kwaabilwa abuzuba. 2 Aboobo bali kkumi ababili bakaita nkamu yabasikwiiya antoomwe akubaambila kuti: “Tacili cibotu pe kuti swebo tuleke kuyiisya Jwi lya Leza akutalika kwaabila bantu zyakulya. 3 Aboobo, nobakwesu amuyandaule baalumi bali ciloba akati kanu ibali ampuwo mbotu, ibazwide muuya abusongo, ikutegwa tubasale kulanganya mulimo ooyu uuyandika; 4 pele swebo tulazumanana kubikkila buyo maano kumipailo akumulimo wakuyiisya jwi lya Leza.” 5 Lino majwi ngobakaamba akababotela boonse munkamu, aboobo bakasala Sitefano, mwaalumi uuzwide lusyomo amuuya uusalala, Filipo, Pulokolo, Nikanola, Timoni, Pamena alimwi a Nikolayi mu Juda musandule waku Antiyokeya. 6 Bakabaleta kubatumwa, eelyo nobakamana kupaila, batumwa bakabaampa. 7 Aboobo ijwi lya Leza lyakazumanana kuyaambele, eelyo mweelwe wabasikwiiya wakali kuyaabukomena kapati mu Jelusalemu alimwi nkamu mpati yabapaizi abalo bakatalika kusyoma. 8 Lino Sitefano kazwide luzyalo lwa Leza anguzu, wakali kucita zyintu zigambya zipati azitondezyo akati kabantu. 9 Pele bantu bamwi bankamu ya Cikombelo ca Bantu Baangulukide bakaboola antoomwe abantu bamwi baku Kulene, ku Alekizandiliya alimwi abaabo bazwa ku Kilikiya aku Asiya kuti bamukazye Sitefano. 10 Nokuba boobo kunyina nobakakonzya kuzunda busongo amuuya nzyaakali kubelesya kwaambaula. 11 Mpoonya cakusisikizya bakoongelezya bantu bamwi kuti baambe kuti: “Twakamumvwa kaamba majwi aakusampaula Musa alimwi a Leza.” 12 Alimwi bakanyonganya bantu, bapati, alimwi abalembi, eelyo mpoonya aawo bakamujata akumukwelenkanya kumutola ku Nkuta Mpati Yaba Juda. 13 Mpoonya bakaleta bakamboni bakubeja ibakaamba kuti: “Imwaalumi ooyu taleki kwaamba majwi aakusampaula busena oobu busalala alimwi a Mulawo. 14 Mucikozyanyo, twakamumvwa kaamba kuti ooyu Jesu muna Nazaleta uyoonyonyoona busena oobu akucinca zilengwa nzyaakatupa Musa.” 15 Lino boonse aabo bakakkede mu Nkuta Mpati Yaba Juda nobakali kumulangisisya, bakabona kuti busyu bwakwe bwakali mbuli busyu bwamungelo.


Maseseke aa Lufutuko Print\nMaseseke aa Lufutuko\nKuli mabala aabalwa atwaambo tumvwugwa mukukambauka pele aatamvwisyidwe kabotu. Bululami kwiinda mu lusyomo nkaambo kamwi akataa twaambo ooto; kalabelesyegwa ziindi zinjaanji pele takateeledwe cini ncokaambilizya. Ncintu ciyandika kapati kuti boonse bayanda kuyoopona buumi butamani antoomwe a Yahuwah kabamvwisyide cini ncobwaambilizya “bululami kwiinda mu lusyomo”, nkaambo eeyo njenzila ilikke muntu woonse mbwayoofutulwa.\nKubaa “bululami” caambilizya kuzuminana a Mulawo wabulemu:\n"Kuti eeco caambwa mukwaamba muntu, caambilizya kuti ooyo muntu ulisetekene mumoyo, alimwi uteelela malailile aabulemu mumicito yakwe; mbuli muntu mululami." (Noah Webster, American Dictionary of the English Language, 1828.)\nMangwalo akulwaizya kuti: “Pele webo, O muntu ookwa Yahuwah, . . . tandila kubaa bululami, kulijata, kubaa lusyomo, kubaa luyando, kukkazyika camba, alweengelelo.” (1 Timoteo 6:11, Restored Names Scripture) Balikke aabo batobela bululami, aabo mumizeezo iili mukati kabo ambobalimvwide, kabeendelana a Yahuwah, mbabayoofutulwa.\nIpenzi liliko ndyakuti:\nKunyina uululeme! Pe, naba omwe pe!\nKunyina uuteelela! Kunyina uukakatila kuyandaula Yahuwah.\nBoonse bakaleya munzila. Boonse antoomwe tabacikwe mpindu.\nKunyina uucita cibotu! Pe, naba omwe pe!\n(Bona BaLoma 3:10-12.)\nNkaambo kakuti boonse mbaasizinyonyoono, eeco ncencico bululami kwiinda mu lusyomo ncocili cipego cabulemu ciyandisi. Kwaamba zya Mufutuli, Mangwalo aamba kuti:\n“Tatujisi Mupaizi Mupati uutakonzyi kutufwida lubomba mubuteteete bwesu. Mupaizi wesu wakasunkwa munzila zyoonse, mbubuli mbotusunkwa swebo. Pele taakwe naakabisya pe. Lino atube aacamba swebo, tuswene kucuuno cabwami ca Yahuwah uulaaluse. Ooko tuyootambula lweengelelo akujana luse lwakutugwasya ciindi notubula. (BaHebulayo 4:15, 16, KJV)\nCipego ca Yahuwah mu Mwanaakwe cijatikizya zinjaanji kwiinda buyo kunununa muntu kuzwa mucibi. Ciguminizya kulengulula mizeezo iili mukati kamoyo ambwalimvwide kuya kuciimo cabulemu. Munununi wabantu wakatempaulwa kufumbwa sunko ndyookatingaana kale, pele Walo taakabisya pe. Aboobo, kwiinda mulufu Lwakwe mucibaka cako, Walo ulakonzya kukupa bululami Bwakwe kutegwa yebo ukakonzye kwiimikila kunembo lya Yahuwah kubee kunyina nookacitide cinyonyoono.\nKuti naa muntu umwi waba muli Messiah, walengwa bupya. Zintu zikulu-kulu zyamana, zyoonse zyaba zipya. Wacita eezi ngu Yahuwah, walo muli Messiah wakayanzana andiswe. Eelyo wakatupa mulimo wakukambauka luyanzano oolu. Tukambauka kuti muli Messiah, Yahuwah ulayanzanya bamunyika anguwe, tabali zibi zyabo. . . . pele Yahuwah wakabikka zinyonyoono zyesu alinguwe, kuti swebo tube balulami kuli Yahuwah.” (Bala 2 Bakolinto 5:17-19, 21.)\nCipego ca Yahuwah nkununwida limwi boonse basyoma muli Nguwe kuzwa kububi bwa cinyonyoono. Oobu mbo bululami bwa Yahuwah alimwi bukonzya buyo kujanwa kwiinda mu lusyomo nkaambo ncipego cakupegwa buyo. Kunyina muntu uunga walijanina bululami bwa Yahushua kwiinda munguzu amilimo yakwe.\n“Kayi kwiindila mumalailile aali mu Mulawo taakwe muntu naba omwe uukonzya kululama kunembo Lyakwe. Nkaambo Mulawo nguututondezya kuti tuli basizinyonyoono.” (BaLoma 3:20, NKJV)\nNdileelyo buyo mubisyi weempedwe najatilila kuzisyomyo ziyandisi kwiinda mu lusyomo, nalulamikwa.\n“Amulange, ooyo ulisumpula taluleme mumoyo wakwe, pele ooyo uululeme kwiindila mulusyomo uyooba abuumi.” (Habakuku 2:4, NKJV)\nPaulu wakapandulwida basyomi baku Galatiya kuti:\nMuntu talulami nkaambo kakucita milimo ya mulawo pe, pele kwiinda mukusyoma muli Yahushua Munanike, aswebo twakasyoma muli [Nguwe], kutegwa tululamikwe kwiinda mu kusyoma muli Yahushua, kutali mu milimo ya mulawo, nkaambo mumilimo ya mulawo kunyina muntu uunga walulamikwa. (Bala BaGalatiya 2:16.)\nYahuwah “wakiiyanda nyika cakuti wakiipa mwanaakwe simuzyalwaalikke, kutegwa kufumbwa uusyoma muli nguwe atakafwidilili pele akabaa buumi butamani.” (Johane 3:16, KJV) Nokuba boobo, kutegwa utambule cipego cipati eeci azileleko zyoonse nzyoceetelezya, yebo weelede kubelesya lusyomo. “Lusyomo” lwini talumvwisyidwe kuti ndusyomo luli buti. Lusyomo nkusyoma buyo, pele ncintu ciinda aawo.\n“Lino lusyomo nzintu [nkukkazyika camba] muzintu zilangila,mbumboni bwazintu zitanabonwa.” (Hebulayo 11:1, KJV)\nMunzila ngubauba, lusyomo:\n"Nkuzumina mumizeezo yako kasimpe kaambwa amuntu umwi, kuyaamina munguzu zyakwe akusyomeka kwakwe, kakwiina bumboni bwakuyungizya atalaa; kusala kuti eeco caambwa amuntu umwi naa bumboni mbwaapa, kuti nkakasimpe." (Noah Webster, American Dictionary of the English Language, 1828.)\nKutambula bululami mbwaakaleta Yahushua kwiinda mubuumi mbwaakapona kakwiina kampenda, muntu weelede kubelesya lusyomo nkaambo “kakwiina lusyomo oolo tacikonzyeki kumukkomanisya walo, nkaambo ooyo uuboola kuli [Yahuwah] weelede kusoma kuti Walo nkwali, akuti Walo nguulumbula boonse bamuyandaula camoyo woonse." (BaHebulayo 11:6, NKJV) Lusyomo lwa masimpe teesyi mbolimvwa mumoyo pe. Pele, nkusala kokkazyikide moyo kusyoma mucisyomyo ca Yahuwah nkaambo kakuti Walo nguni alimwi Walo uli buti, kakwiina kulangila bumboni bumwi kwiinda waawo kuti usyome. Bantu banji balindizya kulimvwa kukasaalilwa mumoyo nkokuya balimvwaanga balaa lusyomo. Ooku nkulubizya. Ciindi cini noyelede kubelesya lusyomo ndileelyo naakumana maanu wabulilalyo cakucita, eelyo nolimvwide aanga Yahuwah wakuyaamuka akukusiya kotakwe luyando.\nBanaKristu banji bakatalika lweendo lwa bunakristu kabasyoma mu Mufutuli kuti abatambule akubalekelela. Kutaanguna, basyoma kuti Moza wa Yahuwah uyoopegwa kuli mbabo, mpoonya balabbapatizyigwa, kabakkomene akusyoma Munununi wabo. Nokuba boobo, mukuya kwaciindi, banji batalika kukkala maumi aabo kubee bayoofutulwa kwiinda mukukakatila kwanguzu zyabo akuteelela mulawo. Aaka nkakooze abalo baGalatiya mubaacegwa. Paulu wakababukila akubuzya kuti:\nO nywebo noba Galatiya nobafubafuba! Nguni wakamulowa ncomutateeleli kasimpe, hena Yahushua Munanike taakalibonya kumbelaa meso eenu munzila iisalala naakagagailwa akati kenu? Nceeci cilikke nceyanda kuti ndimvwe kuzwa kuli ndinywe: Hena mwakatambula Moza kwiinda mumilimo ya mulawo, naa mukuteelela kwa lusyomo? Hena mbomuli bafubafuba oobo? Mwakataangunina mu Moza, hena lino mwasondoka ncomweendela muzisusi zyanyama na? (Bala BaGalatiya 3:1-3.)\nKunyina cintu ncanga wacita naba muntu omwe kuti avwozyegwe lufutuko. Ncipego cakupegwa buyo, kuzwa kumatalikilo alili kusikila kumamanino, eeco citambulwa buyo kwiinda mu kusyoma muzisyomyo zyokwa Yahuwah.\nKunyina cintu ncanga wacita naba muntu omwe kuti avwozyegwe lufutuko. Ncipego cakupegwa buyo, kuzwa kumatalikilo alili kusikila kumamanino, eeco citambulwa buyo kwiinda mu kusyoma muzisyomyo zyokwa Yahuwah. Intaamu ntaanzi yakutambula bululami bwa Yahushua kwiinda mu lusyomo nja kusala kusyoma kuti Walo ncaakaamba uyoocicita ncobeni. Walo waakusyomya ncobeni yebo kuti:\n". . .ooyo uuboola kuli Ndime kunyina pe nentikamutandile anze." (Johane 6:37, NKJV)\nAmbweni inga yebo weenkela kuswena munsi Lyakwe, pele Walo ulayungizya kuti:\n"Kamuboola kuli Ndime nyoonse nomukatede anomulemedwe mikuli, njoomupa kulyookezya. Amubweze joko Lyangu akwiiya kuli Ndime; nkaambo Ime ndimubombe moyo, alimwi muyoojana kulyookezya mumyoyo yenu. Nkaambo joko Lyangu ndyuubauba alimwi mukuli Wangu tuulemi." (Mateyo 11:28-30, NKVJ)\nIntaamu yabili njakuzumina kwiinda mu lusyomo kuti ooko kucenjezya kwaambilwa bantu ba Laodicea kugaminina nduwe lwako ayebo.\n“Mutumwa waku Lawodisiya mulembele boobu:. . . 'ndilizi milimo yako mboibede, totontoli alimwi topyi . . . Tee kayi waamba kuti, 'Ndilivwubide, ndijisi lubono lunji-lunji, taakwe cintu ncendibula.' Pele tozi kuti ulipengede uleetezya, uli mucete, uli moofu, alimwi ulaa cintanda. Lino ncekulailila ncakuti uule ngolida kulindime yakasalazigwa amulilo kutegwa ube muvwubi mwini-mwini, a zikobela zituba, kutegwa ulisamike utabonwi mantaanda aako; akulibikka musamu wameso kutegwa ubone.” (Bala Ciyubunuzyo 3:14-18, NKJV.)\nYebo tokonzyi kubona bulamfu bwa cinyonyoono akusofwaala kuli mumoyo wako omwini. Aboobo, uyandika kuzumina kwiinda mu lusyomo kuti ciimo cabu Laodicea caambilizya nduwe lwako. Mpoonya alimwi lilikke eelyo Musilisi Mupati nayookupa musamu wabulemu uukuponya. . Ooyu musamu utambulwa buyo kwiinda mu kusyoma mu zisyomyo ziyandisi zipati. Kopaila antoomwe a Davida kuti:\n“O [Yahuwah], ndeengelele, ndeengelele kweendelana aluyando Lwako lutazungaani, nsotoko zyangu zizimaanye a luse lwako lupati. Sanzya milandu yangu, ndisalazye kuzwa kucinyonyoono cangu . . . . Ndisalazye a mululwe kuti nsalale ncobeni, kondisanzya kuti ntube kwiinda caanda. O [Yahuwah], ndipa moyo uusalala, ubikke muuya mupya uululeme mulindime.” (Intembauzyo 51:1, 2, 7 & 10, NKJV)\nMpoonya, kumamanino, kosala kusyoma kuti Walo wakakucitila boobu nkaambo Walo nguwaasyomya kuti mbwayoocita oobo.\n“Lino mukuti kuli bakamboni banji-banji batuzingulukide, atusowe zyoonse zitulemena azinyonyoono zyoonse zitukakatide, pele atwiindilizye canguzu lweendo ndutwatalika kale. Mizeezo yesu iibe kuli Yahushua walo uuli nentalisyo alimwi nguulondola lusyomo lwesu . . . “(BaHebulayo 12:1, 2, KJV)\nYahushua wakaboola kuzyootuyubunwida kuti nyama yabuntu tiiciti cibi niiswaangene abulemu. Aabo batambula bululami bwa Yahushua kwiinda mu lusyomo bayoobona kuti eelyo nobacita kuyanda kwa Yahuwah, mubwini bacita zintu nzyobakkomanina kucita abalo lwabo.\n“Bukkale oobu mbombubo Yahuwah mbwaakamwiitila. Kayi Kilisito wakapenzegwa akaambo kandinywe, eelyo wakamusiila cikozyanyo kuti mutobele. Walo taakwe naakacita cibi nikuba kwaamba cakubeja pe. Messiah wakanyamuna zinyonyoono zyesu mumubili wakwe aciingano kuti muleye zibi zyoonse, pele mubikke moyo woonse mukucita ziluleme. Mwaponyezegwa azilonda zyakwe.'” (1 Petulo 2:21, 22, 24, NKJV)\nBululami kwiinda mulusyomo bulainda kuba mizeezo iili buyo mumutwe. Ncintu citobela ciimo ca mizeezo iili mumutwe. Bululami kwiinda mukusyoma nkucita zintu ziluleme kwiinda munguzu zya Yahushua. Ooyo uusalazyidwe uba OMWE antoomwe a Yahuwah. Yahushua, nguupona buumi Bwakwe kwiinda mumuntu uusyoma, kabamba akulondola mulawo ookwa Yahuwah cakumaninina. Oobu mbobululami ncobeni kwiinda mulusyomo alimwi nceceetela luumuno lwa bulemu akulyookezya ooko nkobatazyi aabo bakwakwalisya kuyoonjila Kujulu kwiinda munguzu zyabo. Insabata, mukonzyanyo wa kulyookezya uulindila baabo balekela limwi kupapalisya anguzu zyabo kuti bafutulwe muciindi cakuti basyome buyo mulweengelelo lwa Mufutuli waabuka kuzwa kulufu.\nMbombubo kuli kulyookezya kubantu ba Elohimu mbubuli mbwaakalyookezya [Yahuwah] buzuba bwaciloba. Nkaambo kufumbwa ooyo uunjila mukulyookezya kwa Leza walyookezya kuzwa kumilimo yakwe, mbuli [Yahuwah] mbwaakalyookezya kuzwa kumilimo yakwe. (Bala BaHebulayo 4:9, 10.)\nAabo batambula bululami bwa Yahushua kwiinda mulusyomo banooyanda kubamba mulawo wabulemu. Ulilembedwe mumyoyo yabo alimwi aboobo tuucili mukuli kutobela mulawo, pele ndukondo lwabo! Basyaalizi, aabo bayootolwa Kujulu kakwiina kunjila mulufu, mbabaabo bakasala kutambula bululami bwa Yahushua kwiinda mukusyoma. Balo bapanduludwe boobu mu Ciyubunuzyo :\nMbaaba babamba milawo yokwa Yahuwah, alimwi balaa lusyomo lwa Yahushua. (Bala Ciyubunuzyo 14:12.)\nKosala buno buzuba kutobela Jwi lyokwa Yahuwah. Kotambula lufutuko ndwakupa kakwiina muulo. Kosyoma kuti eeco ncaakasyomya, Walo uyoocicita ncobeni. Mpoonya, “talika lweendo lwakupona buumi bupya” antoomwe Anguwe. (BaLoma 6:4)\nMulumbe Mubotu| Kuzwa Kucibi kuya ku Lufutuko!


Matayo 14 | Bbaibbele lili a Intaneti | Bbaibbele lya Busanduluzi Bwanyika Mpya\nJohane Mubbapatizi wakosolwa mutwe (1-12)\nJesu wasanina bantu bali 5,000 (13-21)\nJesu weenda atala aamaanzi (22-33)\nKuponya mu Genesarete (34-36)\n14 Kuciindi eeco, Heroda mweendelezi wacilikiti* wakamvwa mpuwo ya Jesu,+ 2 aboobo wakaambila babelesi bakwe kuti: “Ooyu ngu Johane Mubbapatizi. Wakabusyigwa kubafwu, alimwi nkakaambo kaako ncakonzya kucita milimo mipati eeyi.”+ 3 Heroda* wakajata Johane akumwaanga akumubikka muntolongo akaambo ka Herodiya, imukaintu wa Filipo imunyina.+ 4 Nkaambo Johane lyoonse wakali kumwaambila kuti: “Tacizumizyidwe pe kuti kali mukaintu wako.”+ 5 Pele nokuba kuti wakali kuyanda kumujaya, wakali kuyoowa nkamu yabantu, nkaambo bakali kumubona kuti musinsimi.+ 6 Pele nobakali kusekelela buzuba bwakuzyalwa kwa Heroda,+ mwana musimbi wa Herodiya wakabazyanina kabotu beenzu akumukkomanisya kapati Heroda+ 7 cakuti wakamusyomezya kwiinda mukukonka kuti ulamupa kufwumbwa ncatiilombe. 8 Mpoonya walo mukutobela nzyobakamwaambila banyina wakati: “Amundipe lino aawa mutwe wa Johane Mubbapatizi mumutiba.”+ 9 Nokuba kuti mwami wakausa, pele akaambo kakukonka kwakwe alimwi abeenzu mbaakali kulya limwi,* wakalailila kuti apegwe. 10 Aboobo wakatuma bantu ibakaunka kuyoomukosola mutwe Johane muntolongo. 11 Eelyo bakaleta mutwe wa Johane mumutiba akumupa musimbi, mpoonya wakautola kuli banyina. 12 Mpoonya basikwiiya bakwe bakaboola akubweza mubili akuuzikka; bamane bakaunka kuyakwaambila Jesu. 13 Naakamvwa boobu, Jesu wakatanta bwato akuzwa ooko, wakaunka kubusena bunyina bantu kutegwa abe alikke. Pele makamu aabantu naakamvwa boobo, akamutobela amaulu kuzwa muminzi.+ 14 Lino naakasika kunkomwe, wakabona nkamu mpati yabantu, eelyo wakabeetelela+ akuponya balwazi babo.+ 15 Pele nikwakaba kumangolezya, basikwiiya bakwe bakaboola kulinguwe akumwaambila kuti: “Okuno nkuusyokwe alimwi ciindi caunka kale; kobaambila bantu kuti bamwaikizyanye, kutegwa baunke muminzi bakalyuulile zyakulya.”+ 16 Pele Jesu wakabaambila kuti: “Tabeelede kuunka pe; amubape zyakulya.” 17 Bakamwaambila kuti: “Taaku ncotujisi aano ccita buyo zinkwa zyosanwe answi zyobilo.” 18 Wakati: “Amundipe nzizyo.” 19 Mpoonya wakalailila makamu aabantu kuti bakkale abwizu. Kumane wakabweza zinkwa zyosanwe answi zyobilo, amane wakalanga kujulu akulumba Leza+ eelyo naakamana kukomauna zinkwa, wakapa basikwiiya, mpoonya basikwiiya bakapa makamu aabantu. 20 Aboobo boonse bakalya akukkuta, alimwi bakabwezelela bufwefwelenga bwakacaala, kwakazula zisuwo zili 12.+ 21 Lino akati kabaabo bakali kulya kwakali baalumi batandila ku 5,000, ikutabalilizya abamakaintu abana basyoonto.+ 22 Mpoonya kakunyina kusowa ciindi, wakaambila basikwiiya bakwe kuti batante mubwato basolole kuya mutala, walo naakacili kumwaya makamu aabantu.+ 23 Lino naakamana kumwaya makamu aabantu, wakatanta acilundu alikke kuyoopaila.+ Masiku akamujana kooko kali alikke. 24 Lino bwato bwakali alamfwu kuzwa kunkomwe, kabuzungaanizyigwa canguzu amayuwe, nkaambo guwo lyakali kubbubbula kuletezya nkobakali kuya. 25 Pele nokwakaba kubucedo* wakaboola kulimbabo, keenda atala aamaanzi mulwizi. 26 Nobakamubona keenda atala aamaanzi mulwizi, basikwiiya bakanyongana kabati: “Ncilengaano!” Eelyo bakakwiila akaambo kakuyoowa. 27 Pele ndilyonya eelyo Jesu wakabaambila kuti: “Amukkazike myoyo! Ndime; mutayoowi pe.”+ 28 Petro wakamwiingula kuti: “Mwami, ikuti naa nduwe ncobeni, kondaambila ndiboole kulinduwe kandeenda atala aamaanzi.” 29 Eelyo wakati: “Koboola!” Aboobo Petro wakazwa mubwato akweenda atala aamaanzi kuya kuli Jesu. 30 Pele naakabona guwo wakayoowa. Mpoonya naakatalika kubbila wakakwiila kuti: “Mwami, kondivwuna!” 31 Ndilyonya Jesu wakatandabika janza wamujata akumwaambila kuti: “Yebo osilusyomo luniini, nkaambo nzi ncoodooneka?”+ 32 Eelyo nobakatanta mubwato, guwo lyakaleka. 33 Mpoonya aabo ibakali mubwato bakamufwugamina* akwaamba kuti: “Masimpe uli Mwana wa Leza.” 34 Mpoonya bakazabukila ku Genesarete.+ 35 Mbobakamuzyiba buyo, bantu bakubusena oobo bakatuma mulomo kumasena oonse aakeengelede, eelyo bantu bakamuletela bantu boonse ibakali kuciswa. 36 Mpoonya bakamukombelezya kuti bajate buyo maaya aacisani cakwe caatala,+ eelyo boonse ibakaajata bakaponenena.


Bana Beelede Kuzyiba Bubotu Bwakwiiya Zintu Kubapati\nINO NGUNI WEELEDE KUYIISYA BANA?\nBana bayandika bantu bapati mubuumi bwabo balo ibakonzya kubasololela alimwi akubapa lulayo. Mbuli muzyali, ndinywe mweelede kubasololela bana banu alimwi akubapa lulayo. Nokuba boobo, bapati bamwi balakonzya kubagwasya alimwi akubapa lulayo bana banu.\nNKAAMBO NZI KWIIYA ZINTU KUBAPATI NCOKUYANDIKA KAPATI?\nMumasena manji, bakubusi tabavwuli kujana ciindi cakubandika abantu bapati. Amubone twaambo ootu:\nCiindi cinji bana bacimanina kucikolo, kwalo ikuli basicikolo banji kwiinda bamayi.\nBakotoka kucikolo, bakubusi bamwi balijana balikke aŋanda akaambo kakuti bazyali inga bali kumilimo.\nBuvwuntauzi bumwi bwakatondezya kuti ku United States, bana ibajisi myaka yakuzyalwa iili akati ka 8 alimwi a 12 batola mawoola aabalilwa ku 6 kweebelela TV, kuswiilila nyimbo alimwi akusobana zisobano zyaakkompyuta. *\nBbuku litegwa Hold On to Your Kids lyaamba kuti: “Bakubusi banji mazuba aano balomba lugwasyo kubakubusinyina muciindi cakulomba kubazyali babo, kuli bamayi naa kubapati bambi.”\nMBOMUKONZYA KUBAYIISYA ZINTU\nAmujane ciindi cakuba abana banu.\nNJIISYO YAMU BBAIBBELE: “Koyiisya mwana inzila njayelede kweendela; noliba leelyo aakukomena takazwi mulinjiyo pe.”—Tusimpi 22:6.\nNcizyalwa buya kubana kuyanda busolozi bwabazyali babo. Mane buya, basyaazibwene baamba kuti, nociba ciindi mwana nasika aciindi cakukubuka, ulalubikkila maano lulayo lwabazyali bakwe kwiinda lwabakubusinyina. Mubbuku litegwa You and Your Adolescent, ba Dr. Laurence Steinberg bakalemba kuti: “Bazyali balazumanana kuba alubazu lupati lwakugwasya mwanaabo mbwayelede kulilemeka kuzwa kubukubusi mane kusikila wakomena.” Bakayungizya kwaamba kuti: “Bakubusi balayanda kuzyiba zintu nzyomuyeeya alimwi akuswiilila nzyomwaamba, nokuba kuti talili lyoonse nobazumina zyoonse nzyomwaamba.”\nMbwaanga mwanaanu uyanda busolozi kulindinywe, amucite kufwumbwa ncomukonzya kutegwa mumugwasye. Amujane ciindi cakubandika abana banu alimwi akubaambila mbomulimvwa ambomuyeeya kujatikizya zintu ziindene-indene, zintu nzyomubikkila maano kapati alimwi azintu nzyomwaiya mubuumi.\nAmujane muntu wakubagwasya.\nNJIISYO YAMU BBAIBBELE: “Ooyo weenda abasongo ulaba musongo.”—Tusimpi 13:20.\nSena kuli muntu mupati ngomuyeeya walo uukonzya kuba cikozyanyo cibotu kumwanaanu mukubusi? Sena inga tiimwapanga bubambe bwakuti muntu ooyo kaba aciindi cakubandika amwanaanu? Pele eeci tacaambi kuti muntu ooyo nguunoomweendelezya mwanaanu. Nokuba boobo, lulayo iluzwa kumuntu mupati ngomusyoma walo ngomuzyi kuti takonzyi kumunyonganya mwanaanu lulakonzya kugwasya alwalo. Bbaibbele lyaamba kuti, nociba ciindi Timoteyo naakakomena, wakagwasyigwa kapati kukuyanzana nkwaakajisi amwaapostolo Paulo alimwi awalo Paulo wakagwasyigwa acilongwe ncaakajisi a Timoteyo.—Bafilipi 2:20, 22.\nMazuba aano, mikwasyi minji tiicikkali antoomwe muŋanda yomwe naa kukkala mucilawo comwe, ikanji-kanji bamakaapanyina, bamaisyanyina, bamanyina bambi alimwi abacibbululu bamwi bakkala mumasena aakule. Ikuti naa muli mubukkale oobu, amusole kupa bakubusi banu coolwe cakwiiya kubapati balo ibajisi bube mbomuyanda kuti babe ambubo bana banu.\n^ munc. 9 Buvwuntauzi oobo bwakatondezya kuti bunji bwabakubusi batola mawoola aatandila ku 9 buzuba abuzuba kweebelela TV, kuswiilila nyimbo alimwi akusobana zisobano zyaakkompyuta. Myeelwe eeyi iitondezya mawoola bana alimwi abakubusi ngobabelesya, taibikkilizyi ciindi ncobatola kabali a Intaneti kucikolo naa kucita homuweki.\nMwana uuyanda kwiiya zintu kubapati ulalangilwa kuba musongo alimwi akusima mumizeezo noliba leelyo aakukomena\nSena ndili cikozyanyo cibotu kubana bangu?\nSena bana bangu balabona kuti andime ndilaakulomba lugwasyo kuli bamwi balo ibajisi luzyibo kwiinda ndime?\nSena ndilaakutondezya kuti bana bangu balayandika kapati kulindime kwiinda mukuba aciindi cakuba ambabo?\nBa David bakaamba kuti: “Zimwi ziindi nondijisi bubi kapati, mwanaangu musimbi ulaakwaamba kuti uyanda kubandika andime. Lyoonse ndilamuswiilila, noliba leelyo nondeelede kumwaambila kuti alindile aasyoonto kutegwa ndicikonzye kumuswiilila kabotu. Mebo abakaintu bangu tulasolekesya kuba cikozyanyo cibotu kutegwa abone kuti tulazicita nzyotumuyiisya.”\nBa Lisa bakaamba kuti: “Ciindi mwaneesu naakazyalwa, mebo abalumi bangu twakamvwana kuti ndileke kubeleka kutegwa kandikkala amwana aŋanda. Kunyina nonduusa akaambo kakusala ooku. Cilayandika kapati kuba antoomwe amwana ciindi coonse kutegwa tumuyiisye kabotu. Pele kwiinda zyoonse, kuba amwanaanu citondezya kuti mulamubikkila maano.”\nKUJANA CIINDI CAKUBANDIKA ABANTU BAPATI\nBa Maranda bakaamba kuti: “Bana bangu bakakomenena akati kabantu bapati ibajisi ziimo ziindene-indene alimwi ibakkomanina zintu zisiyene-siyene, aboobo eeci cakabagwasya kuzyiba buumi mbobubede kwiinda muzintu nzyobakali kubaambila bantu. Mucikozyanyo, bakagambwa kapati ciindi bakaapa bakaintu nobakabaambila kuti ciindi nobakacili baniini, mukwasyi wabo ngowakali wakusaanguna kuba amalaiti aŋanda. Bakabaambila kuti bantu ibakali kukkala mucilawo cili afwaafwi bakaboola kuŋanda yabo kuzoobona malaiti mbwaayasyigwa alimwi akuzimwa. Makani aaya akapa bana bangu kuzyiba buumi mbobwakabede kaindi. Kuzyiba makani aaya kuzwa kuli bakaapa bakaintu akwalo kwakabagwasya kubalemeka alimwi akulemeka bantu bapati. Ikuti bana kabajana ciindi cinji cakubandika abantu bapati mpoonya akucesya ciindi cakuba abakubusinyina, bayoocikonzya kuzyiba buumi mbobubede.”


Milimo 13 | Bbaibbele Lili a Intaneti | Bbaibbele lya Busanduluzi Bwanyika Mpya\n13 Lino mumbungano yaku Antiyokeya kwakali basinsimi abamayi aaba: Banaba, Simoni uutegwa Nigeli nkokuti Uusiya, Lukiya waku Kulene, Manayeni iwakali kwiiya acikolo comwe a Heloda mweendelezi wacibeela cacooko, alimwi a Saulo. 2 Nobakali kukutaukila Jehova mulimo wakugwasya banamaleya akuliimya kulya, imuuya uusalala wakati: “Lino amundizandwide Banaba a Saulo kutegwa babeleke mulimo ngondabaitila.” 3 Mpoonya bakaliimya kulya, bakapaila akubabikka maanza eelyo bakabaleka baunka. 4 Eelyo baalumi aaba ibakatumwa amuuya uusalala bakaselemuka kuya ku Selukiya, mpoonya kuzwa kooko bakatanta bwato akuunka ku Kupulo. 5 Alimwi nobakasika ku Salami bakatalika kukambauka jwi lya Leza muzikombelo zyaba Juda. Awalo Johane wakali ambabo kali mugwasyilizyi. 6 Nobakainda munsumbu yoonse mane akuyoosika ku Pafo, bakayaanya mwaalumi umwi mu Juda wiitwa kuti Bajesu iwakali simabibo alimwi musinsimi mubeji. 7 Wakali amweendelezi wacooko Segiyo Paulo, imwaalumi uucenjede. Wakaita Banaba a Saulo nkaambo wakali kuyandisya kumvwa jwi lya Leza. 8 Pele Elima, simabibo (oobo mbolisandululwa zyina lyakwe) wakatalika kubakazya, kayanda kuti mweendelezi wacooko ooyu atamvwi majwi aalusyomo. 9 Saulo, ooyo uuli ngo Paulo, naakazula muuya uusalala wakamulangisisya 10 akwaamba kuti: “Omuntu uuzwide musyobo uuli woonse waluuni amusyobo uuli woonse wabubi, yebo omwana wa Diabolosi, yebo sinkondo wazyintu ziluleme zyoonse, sena tokooleka kunyonganya nzila zibotu zya Jehova? 11 Lino bona! Janza lya Jehova lili alinduwe alimwi uloofwaala, kotaboni mumuni wazuba kwaciindi cili mbocibede.” Ndilyonya eelyo wakawidwa sikunku amudima, mpoonya wakatalika kweendeenda kayandaula bantu bakumujatilila kujanza akumweenzya. 12 Mpoonya mweendelezi wacooko naakabona cakacitika, wakaba musyomi nkaambo zyakamugambya njiisyo zya Jehova. 13 Ibaalumi aabo antoomwe a Paulo bakatanta bwato ku Pafo akuya ku Pege mu Pamfiliya. Pele Johane wakabaloboka akupiluka ku Jelusalemu. 14 Pele balo bakazumanana lweendo lwabo kuzwa ku Pege akuboola ku Antiyokeya mu Pisidiya. Mpoonya nobakanjila mucikombelo mubuzuba bwa Sabata, bakakkala. 15 Nokwakamana kubalwa Mulawo alimwi a Basinsimi kubuleya, beendelezi bacikombelo bakabatumina mulomo, balaamba: “Nobaalumi, bakwesu, ikuti kakuli majwi aali oonse aakuyumya bantu ngomujisi, amwaambe.” 16 Aboobo Paulo wakanyamuka alimwi katambika ajanza lyakwe wakati: “Nobaalumi, nobana Isilayeli anobamwi nomuyoowa Leza, amundiswiilile. 17 Leza wabantu aaba ba Isilayeli wakasala bamatateesu, alimwi wakabasumpula bantu aaba ciindi nobakali beenzu mucisi ca Egepita akubagusya oomo ajanza lisumpukide. 18 Alimwi kwaciindi citandila kumyaka iili makumi one wakali kubakkazyikila moyo munkanda. 19 Naakanyonyoona zisi zili ciloba munyika ya Kanana, wakabaabanya nyika eeyo kwiinda mukuuma cisolo: 20 zyoonse eezyi zyakatola myaka iitandila ku 450. “Kuzwa waawo wakabapa babetesi kusikila kuciindi ca Samuyele musinsimi. 21 Pele kuzwa kuciindi eeco bakali kuyanda mwami, eelyo Leza wakabapa Saulo mwana wa Kisi, imwaalumi wamukowa wa Benjamini, wakabalela kwamyaka iili makumi one. 22 Eelyo naakamugusya ooyu, wakabusya Davida kuti abe mwami wabo, ooyo ngwaakacitila bumboni akwaamba kuti, ‘Ndamujana Davida mwana wa Jese, imwaalumi weendelana amoyo wangu, ooyo uyoocita zyintu zyoonse nzyondiyanda.’ 23 Kweelana acisyomezyo cakwe, Leza waletela ba Isilayeli mufwutuli, Jesu, ikuzwa mulunyungu lwamuntu ooyu. 24 Katanaboola Ooyu, Johane wakakambaukide kale caantangalala kubantu boonse bamu Isilayeli zyalubbapatizyo lwakali citondezyo cakweempwa. 25 Pele Johane naakali kuyaabumanizya lweendo lwakwe, wakali kwaamba kuti, ‘Ino muyeeya kuti ndime ni? Tandili nguwe pe. Pele amubone! Umwi ulaboola munsi lyangu ooyo ngonditeeleli kwaangununa mpato zyakumaulu aakwe.’ 26 “Nobaalumi, bakwesu, nywebo nobana baluzubo lwa Abulahamu abamwi bali akati kanu ibayoowa Leza, ijwi lyalufwutuko oolu lyatuminwa ndiswe. 27 Nkaambo bakkala mu Jelusalemu abeendelezi babo tiibakamuzyiba Ooyu, pele nobakalibikka mubusena bwababetesi, bakazuzikizya zyintu zyakaambwa abasinsimi, zyalo eezyo zibalwa cakupozya mu Sabata imwi aimwi. 28 Mpoonya nokuba kuti kunyina nobakamujanina kaambo keelede lufwu, bakalomba kuli Pilato kuti ajaigwe. 29 Lino nobakazuzikizya zyintu zyoonse zilembedwe kujatikizya nguwe, bakamwaangula acisamu akumulazika mucuumbwe. 30 Pele Leza wakamubusya kubafwu; 31 alimwi kwamazuba manji wakali kuboneka kuli baabo mbaakatanta limwi kuzwa ku Galilaya kuya ku Jelusalemu. Aabo lino mbabakamboni bakwe kubantu. 32 “Aboobo swebo tumwaambila makani mabotu aacisyomezyo ncobakapegwa bamatata. 33 Leza wacizuzikizya coonse kulindiswe tobana babo kwiinda mukubusya Jesu; mbubonya mbokulembedwe muntembauzyo yabili kuti, ‘Uli mwanaangu, ndaba Bauso buzuba obuno.’ 34 Alimwi kaambo aako kakuti wakamubusya kubafwu kakunyina kulangilwa kupilukila kukubola, wakakaamba munzila eeyi yakuti, ‘Nywebo nobantu ndiyoomutondezya luzyalo lutamani ilusyomeka oolo ndundakasyomezya Davida.’ 35 Nkakaambo kaako ulaamba alimwi akuntembauzyo imbi kuti, ‘Tokalekeli uusyomeka wako kuti abole.’ 36 Davida, awalo wakabelekela Leza muzyalani lyakwe mwini, wakoona mulufwu, wakalazikwa antoomwe abamausyi alimwi wakabola. 37 Pele ooyo Leza ngwaakabusya tanaakabola pe. 38 “Aboobo amuzyibe nobakwesu kuti, swebo tumwaambila zyakulekelelwa kwazibi kwiinda muli Yooyu; 39 alimwi akuti muzyintu zyoonse nzyomwatakali kukonzya kululamikwa kwiinda mumulawo wa Musa, kufwumbwa uusyoma ulalulamikwa kuli nzizyo kwiinda muli Jesu. 40 Aboobo amucenjele kuti zitamucitikili eezyi zyakaambwa a Basinsimi kuti, 41 ‘Amulange eeci, nywebo nobasikusampaula, amugambwe, amulobe, nkaambo ndicita mulimo kumazuba aanu, imulimo ooyo ngomutakonzyi kusyoma naaceya nokuba kuti muntu umbi wamulungulwida.’” 42 Lino nobakali kuzwa, bantu bakatalika kubakombelezya kuti bakabaambile makani aaya alimwi Sabata iitobela. 43 Aboobo muswaangano wamucikombelo nowakamana, ba Juda abasandule banji ibakali kukomba Leza bakamutobela Paulo a Banaba. Eelyo aaba nobakali kwaambaula ambabo bakali kubakulwaizya kuti bazumanane kweenda muluzyalo lwa Leza. 44 Mu Sabata yakatobela munzi woonse wakatiimaninine kuboola kukuswiilila jwi lya Jehova. 45 Ba Juda nobakabona makamu aabantu, bakazula bbivwe alimwi cakusampaula bakatalika kukazya zyintu nzyaakali kwaamba Paulo. 46 Mpoonya cabusicamba ba Paulo a Banaba bakabaambila kuti: “Kwakaleelede kuti jwi lya Leza lisaangune kwaambwa kulindinywe. Lino mbwaanga mwalikaka alimwi mutondezya kuti tamweeleli buumi butamani, mbubo, tulamusiya tuye kuli bamasi. 47 Nkaambo Jehova watulailila amajwi aaya aakuti, ‘Ndakubikka kuti ube mumuni wabamasi, kuti ube lufwutuko kusikila kumamanino aanyika.’” 48 Nobakamvwa boobo bamasi aabo, bakakondwa akulemeka jwi lya Jehova, alimwi boonse aabo bakali amyoyo mibotu, ibakalibambilide kutambula buumi butamani bakaba basyomi. 49 Kunze lyaboobo, ijwi lya Jehova lyakali kuyaabumwaigwa koonse-koonse mucisi eeco. 50 Pele ba Juda bakanyonganya bamakaintu balaampuwo ibakali kukomba Leza abaalumi balupati-pati mumunzi, eelyo aabo bakatalika kupenzya Paulo a Banaba akubatanda mucisi cabo. 51 Aboobo Paulo a Banaba bakabakunkumwida lusuko lwakali kumaulu aabo akuunka ku Ikoniyo. 52 Alimwi basikwiiya bakazumanana kuzula muuya uusalala akukondwa.


AMUBALE MU Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Gun Haitian Creole Hausa Hebrew Hiligaynon Hiri Motu Hmong (White) Hungarian Iban Icelandic Igbo Iloko Indonesian Isoko Italian Japanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Lunda Luo Luvale Macedonian Malagasy Malay Maltese Mam Mambwe-Lungu Maya Mazatec (Huautla) Mixe (North Central) Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Quichua (Imbabura) Rarotongan Romanian Runyankore Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tiv Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Vietnamese Wayuunaiki Wolaita Xhosa Yoruba Zande Zapotec (Isthmus) Zulu\nMAKANI AAYEEME AMUTWE UULI ACIVWUMBYO SENA MULAYANDA KWIIYA BBAIBBELE?\nNkaambo nzi bantu ncobapenga akufwa?\nIno mbulangizi nzi buliko bwakumbele?\nSena Leza ulandibikkila maano?\nSena kuli nomwakalibuzyide kale mibuzyo iili boobu? Ikuti kacili boobo, tamuli nyolikke pe. Nyika yoonse mbwiizulwa, bantu balayeeya kujatikizya mibuzyo iiyandika kapati mubuumi. Sena inga mwabujana bwiinguzi?\nMamiliyoni aabantu inga baamba kuti, “Inzya!” Nkaambo nzi? Nkaambo kakuti babujana bwiinguzi bukkazika moyo mu Bbaibbele. Sena mulayanda kuzyiba ncolyaamba Bbaibbele? Kuti naa mboobo, nkokuti mulakonzya kugwasyigwa abubambe bwaciiyo ca Bbaibbele ibucitwa a Bakamboni ba Jehova. *\nMasimpe, caboola kumakani aakwiiya Bbaibbele, bantu bamwi baamba kuti: “Ndijisi bubi.” “Bbaibbele lilakatazya kumvwa.” “Ndili bbaatidwe.” Pele bamwi tabaziboni boobo zintu. Balazumina kwiiya ncolyaamba Bbaibbele. Amulange-lange zikozyanyo zisyoonto buyo:\n“Ndakali kuunka kucikombelo ca Katolika aca Protestanti, kutempele lyaba Sikh, alimwi acikombelo caci Budda, alimwi ndakaiya makani aamba zyabukombi kucikolo cayunivesiti. Nokuba boobo, bunji bwamibuzyo njondakajisi kujatikizya Leza tiiyakaingulwa pe. Mpoonya umwi wa Bakamboni ba Jehova wakandiswaya kuŋanda yangu. Ndakakkomana kapati akaambo kabwiinguzi bwakwe ibwakazwa mu Bbaibbele, aboobo ndakazumina ciiyo ca Bbaibbele.”—Ba Gill, baku England.\n“Ndakajisi mibuzyo minji kujatikizya buumi, pele bwiinguzi mbobakali kupa basololi bakucikombelo cesu tiibwakali kundikkazika moyo pe. Pele umwi wa Bakamboni ba Jehova wakayiingula mibuzyo yangu yoonse kwiinda mukubelesya Bbaibbele. Naakandibuzya naa inga ndayanda kwiiya zinji, ndakazumina cakutawayawaya.”—Ba Koffi, baku Benin.\n“Ndakali kuyandisisya kuzyiba ciimo cabantu bafwide. Ndakali kusyoma kuti bafwide balakonzya kubacisa baumi, pele ndakali kuyanda kuzyiba ncolyaamba Bbaibbele. Aboobo ndakatalika kwiiya Bbaibbele amweenzuma iwakali Kamboni.”—Ba José, baku Brazil.\n“Ndakasola kulibala Bbaibbele, pele tiindakali kulimvwisya pe. Mpoonya Bakamboni ba Jehova bakandiswaya akundipandulwida kabotu-kabotu businsimi bunji bwamu Bbaibbele. Ndakali kuyanda kubona acimbi ncondikonzya kwiiya.”—Ba Dennize, baku Mexico.\n“Ndakali kudooneka naa Leza ulandibikkila maano ncobeni. Aboobo, ndakapaila kuli Leza mukamwini Bbaibbele. Buzuba bwakatobela Bakamboni bakasika aŋanda yangu, eelyo ndakazumina ciiyo ca Bbaibbele.”—Ba Anju, baku Nepal.\nIzyakuluula eezyi zituyeezya majwi aa Jesu aakuti: “Balikkomene aabo bazyi kuti bayandika kusololelwa a Leza.” (Matayo 5:3) Masimpe, bantu bakalengwa kabajisi luyandisisyo lwakwiiya jwi lya Leza. Leza alikke nguukonzya kuzuzikizya luyandisisyo oolo, alimwi ulacita oobo kwiinda mu Jwi lyakwe Bbaibbele.\nAboobo, ino ciiyo ca Bbaibbele cijatikizya nzi? Ino inga camugwasya buti? Mibuzyo eeyi ilaingulwa mucibalo citobela.\n^ par. 8 Jehova ndezina lya Leza kweelana ambolyaamba Bbaibbele.\nTWAAMBO TWAMASIMPE KUJATIKIZYA BBAIBBELE\nZINA: Zina lya Bbaibbele lizwa kubbala lya Chigiriki lyakuti bi·bliʹa, ilyaamba “mabbuku masyoonto-syoonto”\nIZILI MUKATI: Kuli mabbuku aali 39 aamu Chihebrayo (zibeela zimwi zyakalembwa mu Chiaramu) eelyo aali 27 ali mu Chigiriki\nKULEMBWA: Lyakalembwa abalembi basika ku 40, mumyaka iinda ku 1,600 kutalikila mu 1513 B.C.E. kusikila mu 98 C.E. *\nMYAAMBO: Lyakasandululwa mucibeela naa lyoonse likkwene, mumyaambo iinda ku 2,500\nKUMWAIGWA: Kwamwaigwa mweelwe wama Bbaibbele aabalilwa ku 4 bbiliyoni calo capa kuti libe ndebbuku lyamwaigwa kapati munyika yoonse\n^ par. 23 Mabala aalembedwe mubufwaafwi aakuti B.C.E. aamba kuti “Before the Common Era,” (Kacitanasika Ciindi Cesu) mpoonya aakuti C.E. aamba kuti “Common Era.” (Muciindi Cesu)


Kulonga 9 | Bbaibbele lili a Intaneti | Bbaibbele lya Busanduluzi Bwanyika Mpya\nCipenzyo Casanu: zivwube zyafwa (1-7)\nCipenzyo Cacisambomwe: zyuute kubantu akubanyama (8-12)\nCipenzyo Caciloba: civwulamabwe (13-35)\nFarao ulatondezyegwa nguzu zya Leza\nIzina lya Jehova lyeelede kwaambilizyigwa (16)\n9 Aboobo Jehova wakaambila Musa kuti: “Koya kuli Farao ukamwaambile kuti, ‘Mboobu mbwaamba Jehova Leza waba Hebrayo: “Leka bantu bangu baunke kutegwa bakandibelekele.+ 2 Pele kuti ukake kubazumizya kuti baunke akuzumanana kubasinkilila, 3 bona! janza lya Jehova+ liyooboola kuzivwubwa zyako zili musyokwe. Mabbiza, mbongolo, nkamela, ŋombe ambelele ziyoosikilwa cilwazi cipati kapati.+ 4 Alimwi masimpe Jehova uyakwaandaanya banyama babana Israyeli abanyama babana Egepita, alimwi kunyina munyama naba omwe wabana Israyeli utiikafwe.”’”+ 5 Kuyungizya waawo, Jehova wakabikka ciindi akwaamba kuti: “Juunza Jehova uyoocicita eeci.” 6 Lino Jehova wakacicita cintu eeci buzuba bwakatobela, alimwi zivwubwa zyamisyobo yoonse zyabana Egepita zyakatalika kufwa,+ pele kunyina munyama naba omwe wabana Israyeli iwakafwa. 7 Lino Farao naakabuzya, wakajana kuti kunyina munyama naba omwe wabana Israyeli iwakafwa. Nokuba boobo, Farao wakazumanana kuyumya moyo wakwe alimwi tanaakabazumizya bantu kuti baunke.+ 8 Eelyo Jehova wakaambila Musa a Aroni kuti: “Amuzuzye maanza aanu amumbwe wamuwondo,* mpoonya Musa awuululule mujulu kumbele lya Farao. 9 Eelyo ulaba lusuko mucisi coonse ca Egepita, alimwi akuba zyuute zibbwalauka amibili yabantu ayabanyama mucisi coonse ca Egepita.” 10 Aboobo bakabweza mumbwe muwondo akwiima kumbele lya Farao alimwi Musa wakawuululula mujulu, mpoonya wakaba zyuute zibbwalauka amibili yabantu ayabanyama. 11 Bapaizi basimasalamuzi tiibakali kukonzya kwiima kumbele lya Musa akaambo kazyuute, nkaambo zyuute zyakakkala amibili yabapaizi basimasalamuzi alimwi ayabana Egepita boonse.+ 12 Pele Jehova wakazumizya moyo wa Farao kuti uyume, alimwi tanaakabaswiilila ba Musa a Aroni mbubonya Jehova mbwaakaambide kuli Musa.+ 13 Mpoonya Jehova wakaambila Musa kuti: “Ubuke mafwumofwumo akuyakwiima kumbele lya Farao, ukamwaambile kuti, ‘Mboobu mbwaamba Jehova Leza waba Hebrayo: “Leka bantu bangu baunke kutegwa bakandibelekele. 14 Nkaambo aciindi eecino ndilatuma zipenzyo zyangu zyoonse kulinduwe, kubabelesi bako akubantu bako, kutegwa uzyibe kuti kunyina uumbi uuli mbuli ndime munyika yoonse.+ 15 Nkaambo kusikila lino nindalitandabikide kale janza lyangu akukuumya cilwazi, yebo abantu bako alimwi nimwalilobede kale anyika. 16 Pele kaambo ncondakulekela kuti kocipona nkakuti: ndikutondezye nguzu zyangu akuti izina lyangu lyaambilizyigwe munyika yoonse.+ 17 Sena ucili ankazi zyakukaka kubazumizya bantu bangu kuti baunke? 18 Lino juunza aciindi nciconya eecino ndizoowisya civwulamabwe cipati kapati, icitanawide mucisi ca Egepita kuzwa nocakaba kusikila lino. 19 Lino kotumya mulomo wakuti bantu balete zivwubwa zyako azintu zyako zyoonse zili musyokwe kuti zinjile muzyaanda. Kufwumbwa muntu naa munyama uutiikajanike musyokwe, uutakaletwi muŋanda, uyoofwa caakumuwida civwulamabwe.”’” 20 Muntu uuli woonse iwakayoowa jwi lya Jehova akati kababelesi ba Farao wakafwambaana kuyobolola babelesi bakwe azivwubwa zyakwe akuzinjizya mumaanda, 21 pele muntu uuli woonse iwatakayoowa jwi lya Jehova wakalekela babelesi bakwe azivwubwa zyakwe musyokwe. 22 Lino Jehova wakaambila Musa kuti: “Tambika janza lyako kujulu, kutegwa civwulamabwe ciwe anyika yoonse ya Egepita,+ ciwide bantu, banyama alimwi azimena ansi zyoonse zyamusyokwe mucisi ca Egepita.”+ 23 Aboobo Musa wakatondeka musako wakwe kujulu, eelyo Jehova wakaleta mizumo acivwulamabwe, amulilo* wakaloka anyika alimwi Jehova wakazumanana kuwisya civwulamabwe acisi ca Egepita. 24 Kwakali civwulamabwe alimwi kwakali mulilo uuvwelene acivwulamabwe. Cakali cipati kapati; taakwe nicakabwenwe cili boobu mucisi coonse ca Egepita kuzwa nocakaba cisi.+ 25 Civwulamabwe cakanyonyoona zintu zyoonse izyakali musyokwe mucisi coonse ca Egepita, kutalikila kumuntu kusikila kubanyama, alimwi cakanyonyoona azimena ansi zyoonse zyamusyokwe.+ 26 Pele buyo munyika ya Goseni imwakali bana Israyeli, momumo mocatakawa civwulamabwe.+ 27 Aboobo Farao wakatumya mulomo wakwiita Musa a Aroni akubaambila kuti: “Lino ndabisya. Jehova uliluleme, alimwi mebo abantu bangu tulilubizizye. 28 Amumukombelezye Jehova kutegwa alesye mizumo yakwe acivwulamabwe. Mpoonya ndilamuleka kuti muunke, tamukoozumanana kukkala kuno pe.” 29 Aboobo Musa wakati kulinguwe: “Ndazwa buyo mumunzi, ndilatambika maanza aangu kuli Jehova. Mizumo ilamana alimwi acalo civwulamabwe cilaleka kuwa, kutegwa uzyibe kuti nyika njiya Jehova.+ 30 Pele ndilizyi kale kuti noliba lino, yebo ababelesi bako tamukooyoowa Jehova Leza.” 31 Lino butonje abbaale zyakanyonyoonwa, nkaambo bbaale yakalisimide kale abwalo butonje bwakalitalikide kale kufwulula. 32 Pele wiiti amaila tiizyakanyonyoonwa pe, nkaambo zyakali kumuka kubizwa. 33 Lino Musa wakazwa kuli Farao akuzwa mumunzi akuyootambika maanza aakwe kuli Jehova. Aboobo mizumo acivwulamabwe zyakaleka, eelyo mvwula yakaleka kuwa anyika.+ 34 Mpoonya Farao naakabona kuti mvwula, civwulamabwe amizumo zyaleka, wakabisya alimwi akuyumya moyo wakwe,+ walo ababelesi bakwe. 35 Aboobo Farao wakazumanana kuyumya moyo wakwe, eelyo tanaakabaleka bana Israyeli kuti baunke, mbubonya mbwaakaambide Jehova kwiinda muli Musa.+\n^ Bamwi baamba kuti “wamubuvwuni.”\n^ Ambweni kwaamba ndabo ziyoosya.


Kulonga 3 IBBAIB63 - Lino Musa wakali kweembela - Bible Search\nKulonga 2 Kulonga 4\nLeza mbwaakalibonya kuli-Musa ku-Horebu\n1-Lino Musa wakali kweembela imbelele zya-Jetero syanyinazyala, mupaizi wa-Midyani, nkabela wakasisya imbelele zyakwe kumbo lyankanda, wasika ku-Horebu, cilundu ca-Leza. 2-Nkabela angelo waJehova wakalibonya kulinguwe mumabangabanga aamulilo muciteo. Lino wakabona kuti citeo kaciyaka amulilo, nekubaboobo citeo kacitapyi. 3-Mpawo Musa wakati, Njiinke kuyoobona malweza aya mapati. Nkaambonzi citeo tacipyi, 4-Elyo Jehova naakabona ulainka kuyoobona, Leza wakamwiita kuzwa mukati kaciteo, wati, Musa, Musa, Wakati, Mpondi. 5-Wakati, Utasweni afwiifwi okuno pe, Samununa insangu zyakumaulu aako, nkaambo antu awa mpoimvwi mbusena busalalisya. 6-Alimwi wakati, Ndime Leza wabamauso, Leza wa-Abrahamu a-Leza wa-Isaka, a-Leza wa-Jakobo. Mpawo Musa wakalivumba kumeso, nkaambo wakayoowa kulanga Leza.\n7-Lino Jehova wakaamba kuti, Ncobeni ndibwene mapenzi aabantu bangu bali mu-Egepita. Ndimvwide mbubalila nkaambo kabaabo bababelesya. Ndizi buusu bwabo mbobubede, 8-lino ndaseluka kuzoobavuna mumaanza aaba-Egepita akubapozya munyika eyo, mbatole kunyika imbotu iikwazeme, kunyika iikunka malili abuci, nkobabede ba-Kanana aba-Hiti aba-Amori aba-Perizi aba-Hivi aba-Jebusi. 9-Lino bona! Kulila kwabana ba-Israyeli kwasika kulindime, alimwi ndibwene mafwabi ngebabafwabya ba-Egepita. 10-Lino koya. Ndakutuma kuli-Farao, ukapozye bantu bangu ba-Israyeli kuzwa ku-Egepira, 11-Pele Musa wakaambila Leza kuti, Ma! Mebo inga ndainka buti kuli-Farao? Ingandapozya buti bana ba-Israyeli kuzwa ku-Egepita? 12-Wakati, Ncobeni ndaba ayebo. Lino nceeci citondezyo cakuti ndime ndakutuma. Wapozya bantu kuzwa ku-Egepita, muzoobelekela Leza milimo mpoonya ano acilundu ecino.\n13-Lino Musa wakaambila Leza kuti, Nenjoosika kubana ba-Israyeli akubaambila kuti, Leza wabamausowanu wandituma kulindinywe, ambweni bakandibuzye kuti, Ngwani izina lyakwe? Nkabavwiile buti? 14-Mpawo Leza wakaambila Musa kuti, NDIME UULIWO LYOONSE. Wakati, Mbuboobu mboelede kwaambila bana ba-Israyeli, NDIME ngowakandituma kulindinywe. 15-Alimwi Leza wakaambila Musa kuti, Mbuboobu mboelede kwaambila bana ba-Israyeli, Jehova Leza wabamausowanu, Leza wa-Abrahamu, Leza wa-Izaka, Leza wa-Jakobo, wandituma kulindinywe, Ndendilyo izina lyangu lyoonse; mbuboobo mbunjeelede kwiibalukwa mumazyalani amazyalani. 16-Koya, ukabunganye bapati baba-Israyeli, ukabaambile kuti, Jehova Leza wabamausowanu wandibonekela, Leza waAbrahamu a-Izaka a-Jakobo, wati, Ncobeni ndimubwene mbomucitilwa mu-Egepita. 17-Lino ndaamba kumugwisya mumapenzi aaku-Egepita, ndimutole kunyika yaba-Kanana ayaba-Hiti ayaba-Amori ayaba-Perizi ayaba-Hivi ayaba-Jebusi, kunyika iikunka malili abuci. 18-Lino bayooswiilila ijwi lyako, nkabela mukaye kumwami wa-Egepita, yebo abapati ba-Israyeli, mukamwaambile kuti, Jehova Leza waba-Hebrayo waswanaana aswe. Lino twakumbila kuti utuleke, tutole lweendo lwamazuba otatwe kuya munkanda, tukapailile Jehova Leza wesu. 19Ndizi kuti mwami waEgepita takooyoomuzuminina kuya, pe, cita asinikizigwe ajanza ijumu. 20-Aboobo njootandabika ijanza lyangu akuuma ba-Egepita amalweza aangu oonse ngenti cite akati kabo. Musule lyayaayo uyoomuzumizya kuya. 21-Lino njoocita kuti aba bantu bafwidwe luzyalo mumeso aaba-Egepita, nkabela mukwiinka kwanu tamukooyooinka acinkwamaanza pe. 22-Mwanakazi uyookumbila kumweenzinyina akuliyooyo uukala-kala muŋanda yakwe kuti amupe zibelesyo zyansiliva, azibelesyo zyangolida, azyakusama; elyo muyoozisamika bana banu balombe abasimbi, aboobo muyoosaala ba-Egepita.


Bakomi Bakujulu: Michael a Margaretha Sattler Print\nBakomi Bakujulu: Michael a Margaretha Sattler\nMichael a Margaretha Sattler bakali bantu banyenzi. Bakali bantu bakali kukkomanina zintu zyabuyo akuusa mbuli bantu boonse, kabajisi bulangizi akuyoowa zintu zimwi mbweenya buyo mbuli bantu baansi aano. Pele, muciindi cakusunkwa kwalufu, balo bakasala kusyomeka kuli Yahuwah. Makakatilo aabo mukutundululwa ayoopedwa bulumbu buteeli Kujulu. Kobala kaano kabo kutegwa ayebo ukulaizyigwe kuti mbweenya Mwami Yahuwah mbwaakacitila bamwi, ayebo ulakonzya kukucitila mbweenya.\n“Amulange cintu eeci. Tujisi bwato bwa Hurricane Grace buyaamba kutozya kunyika lyalwizi lwa Atlantiki. Ma! Cakomena ncobeni lino. . .ciyaabwiindila kuba cipati. Cabili, cili kunselelo lya nsumbu ya Sable kwini, cilaafwi kubboloka. Kobona eeci. Catatu yaboola mpeyo iiletezya kuzyila ku Canada. Pele bwato lino bulayaamba atalaa mayuwe aatungene mulongo . . . kabuzuunyene kutozya kulwizi lwa Atlantiki. Ino kuti bwato bwa Hurricane Grace bukalibbunte mukati kamuyoba ooyu inga kwaba nzi? Kusanganya kuli ceeco, oobu bwato buyaakweempauka kuzwa kunsumbu ya Sable, kabwiibauka kuyandaula nguzu zyakuyaamba. Lino bulaafwi kunjila mumuyoba uutontola kuuletezya kuzwa ku Canada . . . abwato bwa Hurricane Grace. Yebo inga waba syaazyibwene wabweende bwamazuba mubuumi bwako boonse . . . pele kunyina pe nookabonede cintu mbuli ceeci. Inga yaba ntenda ijatikizya zinjaanji. Inga yaba . . . muyoba uukkwene.”\n~ Todd Gross, Syaazyibwene wa Bweende bwa Mazuba mu TV\nKavwumbi kaniini 28, 1991: Munsaa mamaninno aaciindi camaguwo aamiyoba, kwakatalika muyoba mu Lwaanje lwa Atlantic, kujwe lyacisi ca Canada. Ooyo muyoba wakalaa muwo uubbubbula canguzu kuutozya “kunyika lyakujwe” alimwi wakavwuukila mumbalaa bwato bwa Hurricane Grace akuyungizya kuvwuuma kapati. Wakadyaaminina cooko cakumusanza coonse ooko nkowakaindila kuunga kusikila waba guwo lyuungisya kalizinguluka akupepaula zintu zinjaanji. Wakaba muyoba uula guwo uutanabwenwe mumusela wabantu cakuti wakaletelezya antenda yakajaya bantu bali 13, akunyonyoona zintu zidula mali aasika ku $200 zyuulunzuma. Wakaba: “ muyoba uukkwene.”\nCifwanikiso citondezya Muyoba Mupati wamu '91, kumusanza lyaku Nova Scotia, mu Kavwumbi Kaniini 30, 1991.\nAkataa mayoba aaguwo lyuungisya boobo, kwakali bwato bwaba sikuzuba nswi bwa Andrea Gail. Mweendelezi wabwato Frank “Billy” Tyne, Junior, antoomwe abasibwatonyina bosanwe, bakali kuzela nswi munsaa Nkomwe mpati ya Flemish Cap. Nokuba kuti bakateelela milumbe iicenjezya kuti kulasika muyoba uula guwo lipati, aaba balombwana bakasala kuti bazyokele kunkomwe nkaambo ciyobwedo cakutontozya nswi tiicakali kubeleka bweelede alimwi zyoonse nswi nzyobakajatide tiizyakali kunga zyakkalilila akuleka kubola. Aboobo, nibakali kuzyokela kunkomwe kumaanda, bakuunjila mpuulakati muyoba mupati.\nMajwi aacaalizya ookwa Silutwe wabwato aalembedwe, akali aakuti: “Waboola, nobasankwa, waboola canguzu, amulibambile.” Madolomu aamungwimba, ciyumwido camungwimba, acisanza azimwi zintu zyabwato nzyezyakajanwa kazyiibauka zyakaceede kuzwa mubwato bwa Andrea Gail. Silutwe Tyne abalombwana bakwe bosanwe, bakali akataa bantu aabo bakanyikila mumuyoba ooyo wakapegwa zina lyakuti Muyoba Mupati wamu ’91.\nKuti ooyo niwakali buyo muyoba wakuzuma akulabaula ndabo, aabo balombwana nibakanunuka. Kuti niwakali buyo guwo lyuungisya, nibakazelauka mumbali. Kuti muncini uutontozya nswi niwatakaleka kubeleka, balo nibakazumanana kuzela, akutanjila ntenda yalwizi. Pele muukusanganya buyo eezyo zyoonse antoomwe, eeco ncecaaletelezya kunyikizya bwato akukosozya buumi bwabantu boonse bakali mubwato oobo.\nEeco cakali ciindi cibotu, cakali ciindi camanyongwe, cakali ciindi camusela wabusongo, cakali ciindi camusela wabafubafuba, cakali cintu cakusyoma zinjaanji, cakali ciindi cikankamika, cakali ciindi camusela wa Mumuni, alimwi aciindi camusela wa Musinze, cakali ciindi cakasensa kabulangizi, alimwi eeco cakali ciindi camupeyo wakubula bulangizi; Twakalaa zintu zinjaanji kumbele lyesu, pele kunyina cintu ncotwakajisi lwesu tobeni, toonse twakali kugama kuya Kujulu, toonse twakali kutozya nzila iimbi – mubufwaafwi, eeco ciindi cakalikonzyene aciindi camazubaano, cakuti bamwi basololi bamfulumende aabo bakalaa mpuwo kapati, bakasinikizya bantu kuti bacitambule, nobayanda nobatayandi, mukuyandisya buyo kuti cibe cintu cakulikankaizya.\n“Muyoba mupati” : “nkusanganya antoomwe zyoonse zintu zicitika nokuba kuti kazyitalaa ntenda, pele kazizyicitika antoomwe munzila yakuletelezya manyongwe aanyonyoona zintu.”1 Kuleka mbuli miyoba iicitika lyoonse, muyoba mupati utalikila “munguzu zisangene zyazintu zicitikila antoomwe.”2 Miyoba mipati tiicitiki buyo lyoonse kufumbwa ciindi, pele lyoonse iletelezya lunyonyooko eelyo niicitika.\nLusyomo nko Kukoma!\nMusela wacisambomwe mucooko ca Bukuwa wakali musela wamuyoba mupati —musela wamizeezo minjaanji iikazyanya—akuzunduna. Mucisi ca France, kulwana mfulumende kwakali lutide. Mucisi ca Germany, Martin Luther wakali kusandulula Bbaibbele mumulaka uumvwugwa bantu banjaanji, akunyansya poopo mukukulwaizya muzeezo wakuti bantu balakonzya kufutulwa kwiinda mulusyomo lwalo kakunyina acimbi. Mucisi ca Italy, Giordano Bruno wakali kusendekezy kuti nyenyezi zyakali zibeelz zyazuba zili kulaale, kazyizingulukidwe nyenyezinyina azimwi kumwi Pietro Pomponazzi wakali kukazya muzeezo wakuti muzimo wamuntu tuukonzyi kufwa. Munyika Mpya, cisi ca Spain cakazunda Bulelo bwaba Aztec. Mucooko ca Bukuwa coonse, lumamba lwaba Mozilemu lwakali kusaala, kujaya akutola buzike kufumbwa muna Kristu ngobakaswaanganya munzila yabo.\nCooko ca Bukuwa coonse cakali zwangene akuzandukana akataa Bakatolika a Basikutongooka. Muzeezo wa mulawo wazilengwa leza —wakuti bantu boonse balaa lwaanguluko alimwi baleelene —wakatalika kubaa mpuwo akusimya akataa bantu. Mizeezo mpiya yakaletelezya kuyeeyela zinjaanji, amakanze mapya mumyoyo yabantu batuba banjaanji aabo bakali kutundululwa eelyo nibakatalika kulwana mitelo mipati eeyo basimalelo babo njibakali kubakulaika kuti babbadele. Zyoonse eezyi zyakaleta “muyoba mupati”ooyo wakapa kuti kusike Musela wa Kusalazyilwa nikwakainda myaka iili 200. Mukupyopyongana koonse ooku kwakacinca zintu zinjaanji, umwi mukwasyi wakalukwete mulimo wakutobela kasimpe, kakwiina makani kufumbwa cinga cabacitikila. Ciinci cabo cakubelekela Mwami Yahuwah cakali ciindi cisyoonto buyo, cifwaafwi kapati — kulezya kusika myaka yobile— pele mpuwo yabo, antoomwe amukonzyanyo wabo wakusyomeka nokuba kuti bakapenzyegwa buti, ucizumanana kusikila buzuba buno.\nMunsaa ciindi nceenya eeco Christopher Columbus naakali kusoleka kubungilila mali aakubelesya kuyandaula nzila mpya yakuya ku India kwiinda mukugamika kweenzya bwato kaya kumbo, kwakazyalwa mwana musankwa ku Stauffen, Germany. Tazili zinjaanji zintu zyizyibidwe zya buumi alwiiyo lwa mwana ooyo Michael Sattler, pele kulizyibidwe kuti walo wakanjila mu Ŋanda yabapaizi ku St. Peter munsaa ku Freiberg. Kusyomwa kuti walo mukuya kwaciindi, wakaba mweendelezi wa Ŋanda yabapaizi ya Benedictine, eeco caambilizya kuti, walo wakali muntu munkutwe mumulimo, uukonzya kweendelezya, alimwi akubaa ciimo cilondokede. Eelyo naakali mweendelezi, wakali mugwasyi wamusololi mumulimo wakwe. Eeco cuuno cakalaa nguzu akupegwa bulemu kapati. Eeco ncecintu cakapa kuti Michael abe umwi wabaabo balupatibapti bakasumpukide mumazubaayo.\nNkaambo kakuti Michael wakali musongo alimwi muntu uusyomeka,walo wakali zuunyene muzintu nzyaakali kusyoma. Walo wakajatikene mukubambulula bapaizi ba Benedictine Bursfeld, akubukulusya moza ku St. Peter. Mbuli mbwaakali mweendelezi, walo wakali kunoonga wakali kweendelezya busena oobo. Pele kwakali kucinca zintu kwakali kuzyaa kuswena, mbweenya mbocicitika lyoonse kuli baabo basyomeka akubaa busongo ncobeni. Misela minjaanji niyakainda muleli wacisi ca Amelika Abraham Lincoln wakapa kaambo kakuti: “Eelyo muntu uulubide ncobeni kuti wakazwezya akukamvwa kasimpe, nkabela walo inga waleka kulubila nokuba kuleka kusyomeka.” Michael wakali kusyomeka.\nMunzi wa St.Peter mu Freiburg, ku Germany, ooko Michael Sattler nkwaakasumpukila zyuuno zyamilimo.\nAkataa myaka yakuma 1520, bantu batuba basikutongooka bakavwumpa munzi wa St. Peter. Bakatalika kutongooka kuti bayanda lwaanguluko kuzwa kukubbadela mitelo akutundululwa kubaleli babo. Kabajisi mizeezo minjaanji ya lwaanguluko akweelana kubantu babo, bakali kuyanda bululami alwaanguluko lwamulawo akataa basyomi boonse, mbuli bwaamba milazyo ya Mangwalo.\nBamwi akati bantu aabo bakali ba Anabaptisti. “Anabaptisti” caambilizya kuti bakainduluka kubbizyigwa alimwi, nkaambo bakakaka lubbizyo lwabana bavwanda kuti talujanwi mu Mangwalo pe. “Mbubuti mwana muvwanda mbwanag wabaa muzeezo wakuliyeeyela kuti uyanda kubelekela Mwami Yahuwah?” Balo bakazumanana kukazya makani aayo.Tee kayi awlo Mufutuli Lwakwe taakabbizyigwa kusikilawaba mwaalumi mupati uukkwene maanu: “ Lino nibakabbapatizigwa bantu boonse, awalo Yahushua wakabbapatizigwa. Naakacili kukomba Yahushua, julu lyakajaluka, Muuya wa Yahuwah wakamuselukila muciimo cankwilimba, eelyo ijwi lyakamvwigwa kuzwa kujulu kaliti, “Nduwe Mwanaangu ngwenjandisya ndabotelelwa anduwe” (Luka 3:21-23, KJV)\nCilakonzyeka, alimwi inga kacili masimpe kuti, aabo bantu bakaleta matongoosi aabo kuli Michael, ooyo wakali mweendelezi ciindi eeco. Nokuba kuti kunyina cilembedwe caambilizya mizeezo njaakabapa, pele kuli tusimpe totatwe tizyibidwe tujatikizya nguwe:\nMichael Sattler wakali muntu uusyomeka musongo alimwi mwaalumi uuzyandamene mu buna Kristu. Aboobo, eelyo naakamvwa kasimpe nkaakatondezyegwa, walo taakalelema kukatambula akukazumina mubuumi bwakwe.\nMichael wakaleka bweendelezi mubusena oobo akataa mwaka 1525.3\nNaakayaamuka munzi wa St. Peter, Michael wakeenda musinzo kuya kubusena bwa Waldshut ooko nkobakazyila banjaanji aabo bakali kutongooka.\nLino mbotwazyiba twaambo ootu, ncintu citakwe ntenda kukosozya makani kuti, Michael wakabafwida lweetelelo aabo bantu bakali kumutongookela akuyandisya, nokuba kusandulwa, kuya kulusyomo ndobakajisi. Ncobeni naakasika kuya ku Waldshut, walo wakalaa ciindi cibotu cakuti ayindizya kubala akuvwuntauzya zintuzyoonse nzyobakali kusyoma ba Anabaptisti.\nMyezi misyoonto buyo niyakainda, mu Kavwumbi Kaniini 6 kusikila 8 bwamwezi ngweenya ooyo, Michael wakasangana kutongookela lubbizyo lwabana bavwanda ku Zurich, Switzerland. Kunooli walo wakaunka buyo kuti akaakuteetele makani wwonse aazwanganinwa muciiyo eeco. “Kusikila mu 1525 kubambulula lusyomo kwakasimpwa mumunzi wa Zurich.”4 Nokuba boobo, Basikutongooka bamumunzi wa Zurich tiibakaninga zyibisya ncowliiminina lwaanguluko lwabupaizi: lwaanguluko lwamuntu kuti akombe cakuliiba mbuli mbwaliyeeyela mumizeezo yakwe mwini. Basikutongooka bakali mufulumende bakaankakusubula akutundulula ba Anabaptisti, bakamwaanga Michael akumuwaalila muntolongo. Mpoonya walo wakaangululwa mu Kaanda Kaniini 18, 1525, naakasyomezya kuti ulayaamuka akuzwa mucooko eeco.\nOoku kupenzyegwa kwakali kulabila buyo cintu cakatobela waawo.\nBeleka nkaambo busiku bwasika . . .\nCiimo cisyomeka cilayubununwa muzintu nzyotulisalila tobantu eelyo notuminidwe – mbweenya mbuli ciminya mbociindizya kusyaanikizya, acalo ciimo cilaindila kuyubunuka, azyalo zintu nzyasala muntu uula ciimo eeco zilatalika kulibonya masimpe mbuli mbozyibede ncobeni. ~ Robert McKee, Story\nCifwanikiso ca oyilo ca Michael Sattler kakambauka musokwe.\nCimwi ciindi cakataa myaka ya 1525 kuya ku 1526, Michael wakakwata mukaintu wakalaa zina lyakuti Margaretha ooyo wakali nabutema waku Beguine. Mbweenya mbuli Michael, Margaretha awalo wakali musongo akusyomeka alimwi wakasiya mulimo ngwaakali kubeleka nkaambo kazintu nzyaakatalika kusyoma kuti nkasimpe. Mubuzuba bwa Ganda Pati 1526, Michael wakabbizyigwa alimwi kali mwaalumi mupati. Eeci cakali cintu ncibakacita bobile kabalyaabide ncobeni, nkaambo kunooli awalo Margaretha wakainduluka kubbizyigwa.\nBantu bataanzi bakabambulula lusyomo bakakwabilila lwaanguluko lwa mizeezo yamuntu kuti ndwaanguluko lupedwe kumuntu kuzwa ku Mwami Yahuwah. Nokuba boobo, mpoonya buyo bupaizi bwa Basikutongooka nibwakaba bupaizi bwacisi, oobo bupaizi bwakatalika kutundulula akupenzya bantu.\nAaka nkasimpe kazyibidwe kabotu abalemi bazintu zyamisela bamazubaano kuti, kupenga kwa ba Anabaptisti kwakali kwiinda kucisa kupenga kwa bana Kristu bataanzi nkobaapengela mubulelo bwa Loma wamituni! Kupenzya kwakatalikila ku Zurich kaindi kasyoonto Bakwabonyina mulusyomo nibakamanizya kubamba mbungano. Kwakaba kusubula bantu muntolongo, zimwi ziindi kusubida muntu mumulindi uutakwe mumuni, mpoonya akujayigwa kakutobela aawo. Mukaindi kasyoonto basololi akataa Bakwabonyina mulusyomo bakasweekelwa maumi aabo kwiinda mukupenzyegwa.\nBupaizi bwa Anabaptisti bwakaambwa kuti mulandu mupati. Kwabikkilwa myuulo yamali manjaanji yakujatya ba Anabaptisti. Akwalo kubapa cakulya nokuba zyuli lyakoona, wakaba mulandu. Musololi walumamba ku Bavaria, mu 1527, wakapa malailile aakubikka ba Anabaptisti muntolongo akuti bakaumpweacisamu cisimpidwe ansi — pele buyo kuti balilekelela, alimwi kuti bacita boobo, beelede kukosolwa mitwe.5\nIntenda yakusiya cilubide mukytobelakasimpe nintenda ncobeni iiciliko mazubaano. Nokuba boobo, Michael a Margaretha bakali kuyandisya kasimpe. Kasimpe kakali kalungu kaamoyo kwiinda cintu cili coonse kuli mbabo. James Lane Allen wakalemba kuti: “Mapenzi taayaki ciimo camuntu, pele ayubununa ciimo eeco.” Alimwi nkakasimpe aako kajatikizya banabukwetene ba Sattler. Kupenzyegwa kwakayubununa ziimo zyabo zyakabambilwa mucikolo ca Kujulu, kazibekema akumwekamweka mumuni wa Mufutuli.\nCiimo cokwa Michael a Margaretha cakayubununwa mucilongwe cabo eeco cakazumanana abaabo bakali kuzyanaya azintu nzyoabakali kusyoma. Kumamanino aamwaka wa 1526, Michael wakaunka ku Strasbourg ooko nkwaakakukkala a Wolfgang Capito, muntu mu German wakali kukwabilila lwaanguluko lwabantu alimwi wakali musololi akataa Basikutongooka. Eelyo naakali ku Strasbourg, Michael wakabonana awumwi Sikutongooka Martin Bucer. Capito a Bucer bakali kukazya Michael mutwaambo tunjaanji, kusanganya akaambo kaba Anabaptisti kakukaka kubbizya bana bavwanda. “Basikutongooka aciindi eeco bakali kusulaika ba Anabaptisti nkaambo kamizeezo yalusyomo lwabo, alimwi nkaambo bunji bwabo tiibakayiide alimwi tiibakali bampelenge. Michael, nokuba boobo, wakali kweendelana ambabo, aboobo bakatalika kumulemeka. Walo wakabakombelezya kuti baangulule ba Anabaptisti boonse mbubakawaalide muntolongo.”6 Nokuba kuti kwakali kwiimpana akata zintu nzyobakali kusyoma, Michael wakalaa lubomba alimwi wakalaa moyo uusangalala mbuli mbukwaalibonya eelyo walo naakaamba kuti Capito a Bucer bakali “basazinyina bazyandwa muli Leza.”\nNokuba akataa basyomi bamazubaano, aabo batobela kasimpe lyoonse balasulaika akupa milandu minjaanji kuli baabo batatobeli mumuni mupya. Ncintu cuubauba kusulaika bantu akwaamba kuti balisweekede aabo bacilamatide kuzintu zilubide. Ciimo caluyando cokwa Michael, camoza mbuli wa Kristu kuli baabo batakali kumvwana anguwe, mbobumboni kumuntu uuli woonse uutobela kasimpe mazubaano. Kubaa lubomba, kubikkila bamwi maanu, kulemekezya ciimo camuntu omwe-omwe, ncecintu cibusya ciimo eeco mumoyo wamuntu umwi. Naakajayigwa Michael, ba Capito a Bucer bakali kumwaamba kuti wakali “mulongwe wabo uuyandwa muli Leza.” Eeco ncintu caambilizya zintu zinjaanji muciimo cokwa Michael Sattler mumusela ooyo bunji bwa Basikutongooka nibakazyibidwe kuti bakali kucisa akuumpa kufumbwa muntu ngubatakali kumvwana limwi.\nCiindi ncaakali kubelekela Julu Michael cakali cisyoonto kapati, pele kwakamvwika mpuwo mpati mumulimo ngwaakacita kuzwa ciindi eeco iicimvwika asunu kusikila mazubaano. Mumwezi wa Mukazi Maziba kusikla mu Mulumi 1527, Michael wakabweza lweendo kuya ku Lahr, munzi wakali kunyika lya munzi wa Freiburg, kuti akaakwaabanye kasimpe kuli bamwi. Kumamanino aamwezi wa Mulumi, wakaunka kumunzi wa Schleitheim kuti akanjile muswaangano antoomwe abamwi ba Anabaptisti basyoma. Ooyo wakali muswaangano wakusisikizya buya. Zyakali ziindi zyantenda mpati eezyo. Aabo bakaimvwi kumbele mubusololi ciindi eeco, bakali kulangilwa buyo kupona myaka yobile. Michael wakalezya kupona kusika amyaka eeyo.\nMichael wakakkala cuuno akusolweda muswaangano ooyo mu Mulumi 24, ooko ba Anabaptisti nkobaaswaanganina kuti bakaakumvwanane zintu nzyobasyoma. Eeco cakali ciindi cakubambulula lusyomo. Kunze lyakukaka kubbizya bana babvwanda, balo baakaka kukonkezya kabatambikide maanza atalaa Bbaibbele mbuli mbobacita munkuta, nkaambo eeco cakali kusampuzya majwi ookwa Yahushua; balo bakati kubbizya bana bavwanda cakali cintu caantangalala citondezya buyo kuti muntu uusyoma ulitondezya lusyomo lwakwe; alimwi, akuti cintu cigambya atalaa zyoonse ncakuti, bakakulwaizya kwaandaanya Cikombelo a Mfulumende!\nNibakamanizya kumvwana mutwaambo tuli ciloba, Michael wakalemba Cikonkezyo ca Lusyomo lwabo mucibalo cilembedwe mutwe wakuti Schleitheim Confessioni. Eeci cibalo cicilaa nguzu zipati akataa zikombelo zyaba Amishi, Mennonite, aba Baptisti kusikila buzuba buno.\nMunzi wa Schleitheim, kunyika lya munzi wa Zurich munsaa lukwakwa lwaku Germany.\n“Eezi nzyeziindi zisunka myoyo yabantu . . .”\nIme ndakaiya kuti kukkazyika camba takuli kubula bukandu, pele nkuzunda kuyoowa. Muntu uukkazyikide camba tali muntu uutayoowi, pele muntu uuzunda kuyoowa. ~ Nelson Mandela\nKuli kukkomanina kwamoza mukucita cintu ncozyi kuti cililuleme. Kakwiina kudonaika, Michael a Margaretha Sattler bakalimvwide kukkomana kumwi kabalangila kasimpe eelyo nibakamanizya muswaangano ku Scheitheim. Tiilyakalampa, nokuba boobo. Petulo wakacenjezya kuti: “ Amulibatamike akupakamana, nkaambo sinkondonyoko Saatani uleendeenda mbuli syuumbwa wabutambo uuya buyandaula ngwatilume.” (1 Petulo 5:8, KJV)\nKufumbwa kuti kasimpe kazwidilila akuzunda cibi, boonse aabo bakazya kasimpe inga basolekesya kulanwa kasimpe aako. Kaindi kasyoonto niwakainda muswaangano waku Schleitheim, Michael a Margaretha Sattler, antoomwe abamwi basyomi ba Anabaptisti, bakaangwa ku Horb nkaambo kamalailile ookwa Silumamba Joachim von Zollern, mutumwa wa Musololi walumamba Ferdinand waku Austria. Kuzwa mumwezi wa Miyoba 1527 nibakaangwa, bakatolwa kuntolongo yakali mungazi ku Binsdorf.\nAaba bakali bantu banyama mbuli ndiswe toonse. Bakaangwa mumazuba masyoonto buyo niwakainda ooyo muswaangano wakazwidilila ku Schleitheim, bakasiya bunji bwabasyomi kabayoowede alimwi kabatunukide. Kunyina muntu uuyanda kupenzyegwa, kusubulwa, kutundululwa akujayigwa pe. Kuzwa muntolongo oomo mwaakabede, Michael wakalemba lugwalo kuli mbabo, kabakulwaizya kuti bayume akuzulila lusyomo.\nIme ndimwaambila ncobeni kuti kwiinda muluzyalo lwa Mwami [Yahuwah], kuti, amusongwaale nywebo, amweende mbuli basaante bokwa [Yahuwah]. . . . Kutabi muntu uumuzyola kuzwa kumakanze eenu, mbuli mbucaacitikila bamwi kusikila ciindi cino; pele amweende kamukkazyikide camba, kakwiina kuzelauka, kuti mulikulike ciciingano ca Mufutuli [Yahuwah] eeco ncaakalazyika ali ndinywe, akucilazyika ansi kuti muleke kumulemekezya akumutembaula [Yahuwah], akutalika kusampaula akutyola milawo Yakwe iiteeli, yamasimpe alimwi iiletela buumi.\nMutatyompokelwi, kuti mwakalalilwa a Mwami [Yahuwah] . . . nkaambo ooyo [Yahuwah] ngwayanda ulamulaya, mbweenya mbuli wisi mbwalaya mwanaakwe musankwa ngwayandisya. Nkuli nkomunga mwagama kuti mwatalika kutija Mwami [Yahuwah]? Ninzi cinga camugwasya kuti nywebo mwasulaika [Yahuwah]? Hena tali [Yahuwah] uuzuzya julu anyika?\n. . . Alimwi kutabi muntu uumwaatula kuzwa atalaa amusemo ooyo uulazyikidwe mu Mangwalo aasetekene, alimwi waandidwe abulowa bwa Kristu abamwi bakamboni banjaanji bokwa [Yahushua]. . . . Amuzibeteke zyoonse nzyemulembela inywe; amubikke twaambo ootu nobasazima mumyoyo yenu , . . . kutegwa mukajanwe kamuli bana babombe myoyo, bazyala micelo alimwi bateelela Mwami [Yahuwah]. Nobayandwa banabokwesu, mutakankamani kuti ndabelesya majwi aalema kwaamba kaambo aaka: nkaambo ndacitila cintu eeco kucitila mulimo umwi. Basazima bamwi bakamwaambila kale kuti swebo tobamwi tuli kale muntolongo; alimwi kuzwa aciindi abalo basazima baku Horb nibakaangwa, bakatuleta ku Binzdorf. Muciindi cino tunjide mumapenzi aa basinkondoma manjaanji. Aciindi cimwi bakatukonga kutwaangilila; mpoonya akutuumpila mumulilo, alimwi akutuyasa acceba. Muntenda eeyi mebo ndalyaaba cakumaninina kuluyando lwa Mwami [Yahuwah], alimwi antoomwe abanabokwesu bamwi amukaintu wangu, twakalibambila kufwida bumboni Bwakwe, mpoonya Ime ndakayibaluka banabokwesu batasyomeki bamweelwe mupati, alimwi andinywe, nokuba kuti muli bangaye buyo, inywe nokabunga kasyoonto; alimwi, kuli babelesi basyomeka basyoonto mumuunda ookwa [Yahuwah] . . . aboobo Ime ndayeeya kuti ncinbotu kuti ndimusinsimune kumakani aaya, kuti mututobele swebo munkondo iino, kutegwa mutatyompokelwi nomulaigwa a Mwami [Yahuwah].7\nZisyomyo Zipati Ziyandisi\nMajwi ookwa Michael alisalede mbuli golide, kaatazimide mumisela milamfu. Lusyomo lwakwe muli Yahuwah, aluyando lwakasimpe ndwaakajisi, tiilwakali kuzungaanyigwa.\nLubeta lwakacitika mu Kaanda Kaniini 17-18, 1527, ku Rottenburg. Michael wakaiminina basintolongo boonse, katondeka ku Mangwalo kuti nzyenguzu zilaatala aazyoonse mumakani aaciluleme acilubide.\nMichael wakalizyi kuti kubaa moza ncintu ciyandika kwiinda buyo kwaamba kumulomo kuti muntu ulasyoma: ngo mulimo wamoyo wamuntu wini. Ngooyu mukonzyanyo, mukukwabilila beenzinyina ba Anabaptisti mukaambo ncibakali kukakila kubwezya zilwanyo, walo wakati:\nKuti ba Turkii batuboolela kuzyootulwana, swebo inga tiitwabalesya pe; nkaambo cililembedwe kuti: Webo utajayi. Swebo tatweelede kulikwabilila katulwana aba Turk abamwi batupenzya, pele tweelede kukombelela [Yahuwah] mumipailo yakulyeetezya kutegwa tukonzye kusyomeka akubeeleba. Pele Ime ndaamwaambila kuti, kuti kulwana nkondo nicali cintu ciluleme, kupenzya, kwaanga akujaya bana Kristu batakwe kaambo, kuleka ba Turki, nikali kaambo kakucitila cintu eeco; pele inywe, nomuyanda kuba bana Kristu, alimwi nomuyanda kulikankaizya muli Kristu, ndinywe mupenzya bakamboni bana Kristu batakwe kaambo, akuba mbuli ba Turki mumyoyo yenu.8\nCakatola kukulwaizyigwa kapati kuti aambe kaambo aako. Walo mukulikwabilila wakayungizya kaambo kamwi:\nInywe nobasimilimo bokwa [Yahuwah], Ime ndamukulwaizya kuti muyeeye mulimo ooyo Mwami [Yahuwah] ngwaakamwiitila, kuti musubule babisyi, kukwabilila akukobelela batakwe milandu.\n“Kakuli, swebo tiitwakabisyila Mwami [Yahuwah] a Mulumbe Mubotu, inga mwalibonena kuti Ime nokuba basazima abacizyi mbotuli limwi kuti tiitwakanyansya mujwi nokuba mukucita cintu cinyansya mfulumende iili yoonse pe. Aboobo, inywe nobasimilimo bokwa [Yah], kuti kamutaninga kumvwa nokuba kubala Jwi lyokwa [Yahuwah], amutumine bantu bayiide, akuyandaula mabbuku aasetekene aamu Bbaibbele, kufumbwa mumusyobo mwaalembedwe, alimwi amutukulwaizye swebo a Jwi lyokwa [Yahuwah]; alimwi kabakonzya kututondezya kuzwa mu Mangwalo Aasetekene, kuti swebo naa tulilubide, swebo inga twakkomana kweempwa akulilekelela alimwi akupenga cakuliyandila kufumbwa mulandu acisubulo ncotutipegwe notujaninwa mulandu; pele kuti kakwiina cilubide, Ime ndasyoma muli [Yahuwah], kuti inywe inga mwasanduka, alimwi akutambula malailile."\nNaakali kwaamba boobo, babetesi bakagwagwamuka kuseka akuguntana mitwe yabo, mpoonya mulembi wadolopo lya Ensisheim wakati, "Ma yebo ootakwe mpuwo, ocigwebenga camupaizi, hena inga twatalika kukazyana anduwe? Ooyo uusina bantu nguuti kakazyane anduwe, Ime ndakusyomya ncobeni."\nMichael wakati, "kuyanda kwa [Yahuwah] akucitwe boobo."9\nNibakamanizya kuvwiya-vwiya muli cabo babetesi kwa woola lyomwe akwiinda akati woola lyomwe, bakapiluka kuti bazyoomupe mulandu:\nMukaambo ka Muleli Mweendelezi Uulemekwa kabwekelana a Michael Sattler, lubeta lwakosozyegwa kuti, Michael Sattler weelede kutolwa kumujayi, ooyo uyoomutola kubusena nkwayoojayilwa, akumukosola mulaka wakwe; mpoonya akumuwaalila munkalaki, oomo mwatikavwalaulwe amubili acibulo cisubila kupya mulilo; mpoonya aakuletwa kumulyango, mpoonya kasyaanikizyigwe ziindi zyosanwe munzila njeenya eeyo.10\nOoyo wakali mulandu uutaambiki, uusinganya ncobeni: kukosolwa mulaka wakwe akukwamaunwa cikanda caamubili azibulo zisubila kupya mulilo, mpoonya akuumpwa. Bamwi basintolongo bakalilekelela. Michael, nokuba boobo,wakaliyumyayumya. Mu Kaanda Kaniini 20, 1527, Michael wakatolwa akataa dolopo lya Rottenburg akutundululwa. Mumasunko woonse aayo, lusyomo lwakwe tiilwakazungaana. Nokuba kuti cibeela camulaka wakwe cakatendwa, walo wakazumanana kupaila, kaamba kuti:\n“Singuzuzyoonse, O Mwami [Yahuwah], nduwe nzila akasimpe; nkaambo Ime nsyeejanwa kulubila, Ime buno buzuba kwiinda mulugwasyo lwako, ndilapa bumboni ku kasimpe akukonkezya abulowa bwangu." Mpoonya aawo wakatonkelwa mumulilo mupati. Eelyo ntambo nzyaakaangidwe nizyakamana kupya, Sattler wakapa citondezyo kunkamu yakali kumulangilizya kuti walo wakali kkazyikide moyo mukujayigwa yamusyobo ooyo alimwi wakapaila kuti, "Taata, Ime ndabikka muya wangu mumaanza aako."11\nMubuzuba bwa Kaanda Kaniini 20, 1527, Michael Sattler wakaangililwa kumalele naakamanizya kutundululwa, akutonkelwa mumulilo, akukonkezya bumboni bwakwe kwiinda mubulowa bwakwe. Wakali mu Anabaptisti kulezya buyo myaka yobile.\nKusyomeka kusikila ku Lufu\n“Kubaa camba kwini nkuzyiba kuti ulimyankutidwe kotaninga talika, pele yebo ulatalika nokuba boobo akwiinda muli zyoonse kakwiina kulilesya.”\nKuli makani masyoonto buyo aazyibidwe ookwa Margaretha Sattler pele awalo wakatobela mwaalumi wakwe kaindi kasyoonto mulufu. Margaretha “wakali mukaintu muyumu mulusyomo alimwi ngumwi akataa bamakaintu bangaye bakanjide mulimo wa Kubambulula lusyomo. Bunji bwabamakaintu aabo mbaakaangidwe limwi bakali bamakaintu ba Bazangi, pele bunji bwabo bakaangululwa nkaambo tiibakasangene mumulimo ooyo alimwi bakalilekelela nibakaangidwe.”12\nNguzu akubaa camba kwakwe kwakakankamika Muleli mukaintu waku Hechingen, mukaintu ookwa Silumamba Joachim von Zollern ooyo wakapede malailile aakuti ba Sattler baangwe, alimwi wakali mubetesi mupati nibakabetekwa. Ooyu mukaintu wakaswaya Margaretha muntolongo, akumukulwaizya kuti alilekelele akumusyomya busena bwakukkala mumunzi wakwe.\nBwiinguzi bwa Margaretha kumukaintu ooyo butondezya nguzu zyalusyomo lwakwe. Eelyo mukaintu muleli ooyo naakasola kwaambila Margaretha kuti wakanjila ntolongo nkaambo buyo kakuti wakali mukaintu wabulemu uuteelela mwaalumi wakwe, Margaretha wakamwiingula kataleyileyi kuti: “Ime nsyetobeli zintu nzyesyoma nkaambo nzyasyoma awalo mulumi wangu. Ime nditobela mulumi wangu nkaambo kazintu nzyesyoma lwangu.”13\nMazuba obile kuzwa naakaumpwa mulumi wakwe, Margaretha wakatolwa kumulonga wa Neckar akuyoonyikizyigwa muli Bwatatu, Kaanda Kaniini 22, 1527. Bakali kwetene, kusikila munsaa myaka yobile buyo; alimwi akuba basololi kusikila munsaa mwaka omwe.\nCiibalusyo cokwa Michael a Margaretha Sattler caambilizya buyo kuti: “Bakafwida lusyomo lwabo.”\n“Tulizingulukidwe akkumbi pati lyabakamboni . . .”\nKubaa camba nkulilesya kuyoowa, kudyaaminina bukandu – kutali kuleka kuyoowa. ~ Mark Twain\nMaumi aaba Michael a Margaretha Sattler akakosolwa, pele aabo bayoopona kusikila Mufutuli Yahushua akapiluke, aabo beelede kupona mumazuba aakujala musela wanyika, balemekezya Mwami Yahuwah, mbabaitwa kuti mumuni uumweka: eeco cisyomyo ncaakabacitila Mwami Yahuwah, Walo ulakonzya kukucitila ayebo.\nStuart Hamblen wakali muntu uulikkomanisya kapati, uukkala buumi bwakupobola lyoonse, mwiimbi, uusobana zisobano, alimwi uutola milumbe muli sikapepele. Naakamanizya kulyaaba buumi bwakwe ku Mufutuli Yahushua, wakatalika mulimo wakubambulula buumi aciimo cakwe. Aayo makani akaduma ku Hollywood—kuleka buyo kuti akali kusesya—kuti ooyo muntu wakali sikupobola akulikuna makoko lino wakasanduka akuba muna Kristu. Bumwi buzuba masikati, Hamblen wakaswaangana amweenzinyina ngobasobana limwi John Wayne.\n“Makani nzi ngeekamvwa aaya aajatikizya nduwe, Stuart?” Wayne wakabuzya.\n“Tee kayi ulizyi kale mbweenya mbobaamba John,” Hamblen wakaingula. “Taali maseseke eeco cintu Leza ncanga wacita.”\n“Eeco ncowaamba cimvwikaanga ndizina lyaciimbo,” Wayne wakamwetamweta kumwi kaambila mweenzinyina.\nStuart Hamblen wakaunka kumunzi wakwe akuyoolemba ciimbo cilaa mutwe ooyo. Bumboni bwa Michael a Margaretha Sattler, nciiyo ncobayiisya buno buzuba; zyoonse nzintu zijanwa mulwiimbo lwakuti:\nTaali maseseke eeco Mwami [Yahuwah] ncakonzya kucita.\nNcaakacitila bamwi, Walo uyookucitila ayebo!\nKatambikide maanza aakwe, Walo uyookulekelela.\nTaali maseseke Mwami [Yahuwah] ncanga wacita.\nBasyomi bamazubaano balaa ciindi cibotu ciimpene. Lino swebo tukkala mumazuba aamamanino aamusela wanyika. Ciindi camapenzi cili munsaa ndiswe. Eelyo myeembo yaakutalika kulila , kucinyina ciindi kucakulelema kusikila kumamanino. Kuzwa waawo, kupyopyongana kutaambiki kuyootobela atalaa nyika. Eelyo madaimona aakulibonya kaalipeekezya kuba zilengwa leza zizwa kunyika zili kulaale, akunyawita atalaa nyika yoonse, eelyo poopo aakusumpulwa kuti abe muntu wiiminina bantu boonse, eelyo kukomba kwalweeno kwaakusinikizyigwa bantu boonse kuti kabatayandi kufwa, hena yebo ulaa lusyomo lwakuti ukazumanane kuteelela akubamba mulawo ookwa Yahuwah? Eelyo Saatani nayooliyubununa kumwi kalicengeezya kuti walo ngo Yahushua Lwakwe , kataminina kuti wakacinca Nsabata yansiku akwiisandula kuba Nsondo yakkalenda lina Gregory, hena yebo uyoozumanana kuyaamina Mujwi lyokwa Yahuwah lilikke?\nKuyeeyela buyo kupenzyegwa akufwa inga caba cintu cifundusya mpeyo acikanda akugwisya moyo kuli nduwe. Yebo inga wayeeya kuti tojisi camba mbuli baabo bakajailwa bumboni. Hena Ulizyi na? Abalo tiibakajisi camba pe! Ooko kubaa camba ncipego cipegwa kuzwa ku Mwami Yahuwah kubana Bakwe basyomeka, eelyo nociyandika cipego eeco.\nYebo toyelede akulipenzya kuyoowa mazuba aacizya kumbele. Yebo toyelede kulipenzya kuyeeya kuti naa uyootama eelyo wakutalika kupenzyegwa. Yebo ulakonzya kusiila zintu zyoonse eezyo mumaanza ookwa Taata waluyando.\nMuyoba uuyoosya ulazya! Inguzu zyamusinze zyabusofwaazi, zyamadaimona abantu banjidwe mizimo, ziyooswaangana antoomwe atalaa nyika kuzimaanya bantu boonse balemeka Mwami Yahuwah.\nYebo mulimo wako, buno buzuba, ngwakumuzyiba kabotu Mwami Yahuwah cakuti, yebo ukakonzye kuyaamina kuli Nguwe, kuzisyomyo Zyakwe, akuluyando Lwakwe kutali kucintu cimbi kunze Lyakwe pe.\nKosala. Obuno buzuba! “Maanza aakwe alikutambikide, Walo ulilibambide kukulekelela yebo.” Nkooko koya kuli Nguwe lino.\nMuyoba uutaambiki ulazya. Kolibambila buno buzuba kuti eelyo waakukuumputa muyoba ooyo, yebo utakazungaani pe.\n“Nguzu zyesu amayubilo ngu Yahuwah, ngomugwasyi uuliwo muciindi camapenzi oonse. Nikuba kuti nyika izungaane inga tiitwayoowa pe, inga tatuwi nikuba kuti zilundu ziwide akati kalwizi. Pe, tatuwi, nikuba kuti maanzi afufuma akuvwuuma, nikuba kuti zilundu zitenkaane akuvwuuma kwawo.” (Intembauzyo 46:1-3, KJV)